הוראות "שולחן ערוך המבואר עוז והדר"

תדריך

לעורכים ולמבקרים
מערכת שולחן ערוך עוז והדר המבואר – או"ח

כסלו תשע"ה; מעודכן אייר תשע"ז
חל איסור חמור להעביר את החוברת או קטעים ממנה למי שאינו עובד במערכת, ואין להשתמש בה אלא לצורך העבודה ב"מתיבתא".
פתח דבר

פרוייקט 'שלחן ערוך עוז והדר המבואר', שבו עוסקים והוגים רבבות אלפי ישראל מדי יום ביומו, מתלמידי החכמים ורבנים היושבים על מדין ועד צורבים צעירים ובחורי חמד – ורבים אומרים מי יראנו הדרך לפשט מושגים מוקשים ולסכם דברים מורכבים. ואשר על כן חובתנו ושליחותנו להגיש לעם ה' את הטוב ביותר ששייך הן באיכות והן בכמות ברמה הגבוהה והיפה ביותר. ועל דעת כן מגייסת הנהלת 'עוז והדר' את עורכיה ומבקריה, ועל כל אחד לוודא לעצמו שהוא אכן מתאים למקסימום.
הוראות כלליות לכל מדורי 'שו"ע עוז והדר המבואר'
רבה חשיבותם של ההוראות, בעזרתם מושווה אחידות לכל הספר, ובלעדיהם כל סימן הוא כספר בפני עצמו. על כן אין לוותר או לזלזל בהם!

הוראות מחייבות! לא יתקבל חומר שאינו עשוי לגמרי לפי ההוראות.
1. ניסוח: הכתיבה צריכה להיות מנוסחת ומלוטשת ברמה מקצועית ללא פשרות, יש לערוך את המדורים השונים בבהירות ובשפה ברורה וקולחת באופן קריא ברור ושוטף, מרתק ונעים לעיון, וצורת ההגשה של החומר תהיה בהירה וממוקדת. אין לקצר ולתמצת יתר על המידה ולכתוב חצאי דברים, ומאידך לא להאריך יתר על המידה.
2. יש להתנסח בשפת כתיבה מכובדת, ולא בשפת דיבור, אין לכתוב: ראשית כל קשה... / בין כה קשה... / בכל זאת / הפרמ"ג לא אוחז כמו המג"א / ודאי שמובן / ואומר הט"ז / מצאנו בזה מחלוקת ראשונים, וכל כיוצא בזה.
3. אין להתחיל קטע חדש בהערות ב'עיין... וכן אין להשתמש בביטויים כגון: 'ודו"ק' / 'ועיין היטב' וכדומה.
4. חובת העורך והמבקר: טרם ייגשו העורכים למלאכת העריכה, עליהם ללמוד את הביוגרפיות והיחסים שבין המחברים ה"ה הטור הב"י הב"ח השו"ע ונו"כ, [ישנם המון פרטים, כגון שהגר"א חיבר את חיבורו על שו"ע עם באר הגולה, וחיבורו הוא השלמה לבאר הגולה, וממילא בהרבה מהמקומות שציין 'שם' כוונתו למצוין בבאר הגולה. וכן לצורת החיבור של הבאר היטב. ועוד ועוד...], ועל ידי כך ימנעו טעויות מבישות. לשם כך ניתן להיעזר בהקדמות של המחברים, וכן במבוא המורחב שבתחילת שו"ע 'מורשה להנחיל' חחו"מ.
5. על כל העורכים והמבקרים ללמוד את השו"ע ואת כל נושאי כליו שעל הדף במתינות. אין להניח שום קטע שאינו ברור בהחלט. במקום שיש קושי מסוים בהבנה יש לסמן את הקטע ולבררו עם ראש הכולל. בשום אופן אין להתחמק מהבנת כל משפט. כל קטע שלא הובן כראוי במלואו מילה במילה, עלול לגרום לטעויות בפיסוקים או בביאורים, והמתעלם מהם ולא מברר ומלבן די הצורך, הרי הוא נוגד בהחלט את כוונת הפרוייקט.
6. חובה לעיין בתוך כל ספר או מקור שמובא בשו"ע [באר הגולה], באו"ח יש לעיין גם במשנה ברורה, ביאור הלכה או שער הציון. [לצורך כך יש להיעזר במראי מקומות שהוכנסו כבר במהדורת עוז והדר, ואגב כך גם לשים לב לדיוק המ"מ הקיימים, או למקום שחסר מ"מ].
7. יש גם לבדוק באחרונים ומלקטי זמנינו אם הובאו בהם פרטי דינים או ביאורים נוספים [או מראי מקומות והפניות לספרים שונים] שיכולים להועיל או לעניין את הלומד, ולהביא את הדברים (בביאורים או בהערות, לפי כללי העריכה). [חשוב להדגיש: עבודת העריכה של 'שו"ע עוז והדר המבואר' מתחילה שלב אחד לאחר כל המלקטים והמולי"ם כולם, דהיינו, תפקידו של העורך הוא לוודא שכל החומר הקיים כבר על השו"ע ונושאי כליו יובא לפני הלומדים בשו"ע המבואר [בהתאם לכללי העריכה], ועבודת עריכתו היא להוסיף עליהם בכמות ובאיכות, ובעיקר בבהירות ובסידור הדברים כשולחן הערוך במעדני מלכים].
8. בהירות: הכתיבה ב'שו"ע עוז והדר המבואר' כמוה כהרצאת שיעור להמונים, ורבה אחריותו של העורך להגיש את הדברים בבהירות מירבית, בצורה שהמעיין יבינם בקלות ולא יאלץ להתייגע מה היתה כוונת הכותב. על החומר להיות בנוי, מסודר וממוקד, תוך הבחנה בין עיקר לטפל, בין יסוד לתולדותיו.
9. יש להקפיד שיובן מי אומר כל דבר, היכן מתחילים דבריו של מפרש פלוני והיכן מסתיימים [אולם אין צורך לכפול את שם המפרש באותו קטע, לדוגמא אין לכתוב: הקשה הבית יוסף.... ותירץ הבית יוסף, אלא במקום שהוזכרו מפרשים אחרים בינתיים].
10. בכל המדורים, חשוב לשים דגש שהכתיבה תהיה ממוקדת תמציתית ותכליתית. 
לשם כך, בנוסף לזה שתוך כדי העבודה צריך לחדד את הדברים ולכותבם באופן חד קולע ותמציתי, נכון לעבור בסיום העריכה על החומר, ולנסות לקצר עוד ועוד ככל שניתן, באופן שהקיצור רק יחדד את הדברים ויקל על הקורא להבין את הדברים במהירות. אריכות יתר רק מייגעת ומסרבלת לקורא את הבנת הדברים.
11. כתיבה תיקנית: יש להקפיד על כתיבה תיקנית ולהיזהר משגיאות כתיב או החלפה בין לשון זכר ללשון נקיבה, כגון: שני אפשרויות, שתי תירוצים, שלש אנשים, וכדומה.
12. לשון הקודש: בכל המדורים יש להקפיד לכתוב בלשון הקודש, לא בעברית! (כל משפט כתוב צריך לבדוק שהוא נהגה גם בלשון הקודש, ולבדוק איך הוא מתקבל אצל הלומד) ולא בארמית. בשונה מסגנון הכתיבה שרגילים לכתוב בעולם הישיבות.
13. מכיון שיש ל'שו"ע עוז והדר המבואר' ביקוש אף במדינות אשר מעבר לים, ויש מילים השגורות בלשונינו שאינן מובנות להם די הצורך, ולעיתים אף אינם יודעים להגותם כראוי, על כן חובה להקפיד לא לכתוב בעברית בשום פנים ואופן. באופן כללי אין להשתמש במילה שיתכן שלומד בחו"ל לא יבין [למרות שיש לביטוי זה מקור בתנ"ך בצורה דומה], ראה נספח א'.
14. 'שו"ע עוז והדר המבואר' על מדוריו משמש קהלים רבים ומגוונים וגם אלו שאינם בדווקא תלמידי חכמים ולומדי ישיבות, ועל כן אין לכתוב בארמית. אמנם, מילים פשוטות ומקובלות [לא רק בעולם הישיבות], ניתן להשתמש בהם, אך תמיד רצוי להעדיף להתנסח בלשון הקודש מאשר בארמית. למעט מדורי הביאורים עצמם שאין להשתמש בו בארמית כלל.
15. כשכותבים בלשון הקודש, אות הפתיח של המילה הוא 'ש' ולא 'ד', לדוגמא: 'שהגמרא' ולא 'דהגמרא', 'שאמרנו' ולא 'דאמרנו'.
16. קיטוע: בכדי שהחומר לא יופיע כ'גוש' אחד ארוך המקשה על המעיין, יש לחלק את התוכן לקטעים [היינו גם באמצע סעיף/ס"ק], וחשוב להקפיד על קיטוע סביר, שהקטעים לא יהיו קצרים מדי ולא ארוכים מדי, והכל לפי הענין ולפי שיקול דעת העורך.
17. כותרות: בכל סוגי הכותרות, הן כותרות סעיפים והן כותרות משנה בכל המדורים, יש לקצר ולתמצת ככל שניתן.
18. הבנה: חובה להיות נאמן למקור ולהקפיד להביא דברים מדויקים. טעויות בהבנה או הוצאת דברים מהקשרם אינן נסלחות. ועל כן לא יתכן להעתיק קטע מרפרוף בעלמא, כל דבר דורש לימוד ועיון מעמיק עובר לעריכתו והתאמתו.
19. העתקות: אין לכתוב את דברי הפוסקים כלשונם בצורת העתקה [למעט כאשר הם כתובים בלשון הקודש צחה ובהירה, שכל נסיון לתרגם את דבריהם יהיה גרוע מהמקור]. אלא יש ללמוד ולהקיף את דבריהם היטב, ולאחר מכן לערוך את הדברים ולהגישם בשפה ברורה [ב'פסקי הרב' ו'פסקי חזו"א' יש אופנים שבהם יש להעתיק את דבריהם כלשונם, וכנ"ל].
20. מאגרי מחשב: בציטוט פסוקים או גמרא צריך להזהר מלהתבסס על העתקה ממאגרי מידע ממוחשבים, וצריך לבדוק במקור אם אין טעויות בנוסח או במראי מקומות.
21. אימות מקורות: על העורכים מוטלת אחריות לבדוק את המקורות עצמם ולא לסמוך על מלקטים שונים, הניסיון הוכיח שכתיבת עד מפי עד גורמת למכשולות רבים. כמו כן יש ללמוד את הנושא מתוך הספר בעיון, ולאמת שאכן זוהי מסקנתו [יש מקרים שעורך מצטט סברא בשם תשובה פלונית בזמן שהיא נכתבה בין הדברים בתוך פלפול ארוך, אולם בעל התשובה חוזר בו בסוף דבריו].
22. סדר הדורות: יש להקפיד על סדר הבאת המקורות, בהתאם לסדר הדורות ולחשיבות המקור. יש להביא בבלי לפני ירושלמי, רמב"ן לפני ריטב"א וכדומה. ואין להביא רא"ש לפני תוס', או ר"ן לפני רמב"ן וכדומה, ובודאי שאין להביא אחרונים לפני ראשונים. וכן כשמציינים בהערה את שמות המפרשים, יש לציינם לפי הסדר, ואין לכתוב: ר"ן רשב"א ורי"ף, או: שיטמ"ק ורמב"ן, [בנספח ג' יובא סדר המפרשים].
23. 'ראשונים' 'אחרונים' ו'פוסקים': מיותר לומר, כי יש להזהר מלכנות אחרונים בתואר 'ראשונים' וראשונים בתואר 'אחרונים', בנספח ג' מופיע סדר הדורות של הראשונים והאחרונים.
24. יש להדגיש, כי בעריכת השולחן ערוך מצוי מאוד השימוש בתואר 'פוסקים'. הכלל המנחה בזה הוא, כאשר המובאה היא ענין של פסק והיא בשם ספרי פסיקה והלכה, יש לכנותם 'פוסקים', אבל אם המובאה היא ביאור או טעם וכדו', או שהיא בשם פרשנים או ספרי פלפול וכדו' אזי יש לכנותם ראשונים/אחרונים. 
25. גם בענייני פסק אין להשתמש בתואר 'פוסקים' אלא בדבר שלכאורה מוסכם לכל, אבל כשהוא חידוש של האחרונים בשונה ממה שנראה מדברי הראשונים וכדו', מתאים יותר לכתוב 'אבל האחרונים כתבו...'.
26. כאשר המובאה נמצאת גם בספרי הראשונים וגם אחרונים, ולא שייך להשתמש בתואר 'ראשונים' לחוד או 'אחרונים' ניתן להשתמש בתואר 'פוסקים'.
27. בשם אומרו: כאשר מצטטים מהגמרא מדברי תנא או אמורא המביא דין בשם רבו או חברו, יש לייחס את השיטה למקור. לדוגמא, כאשר מוזכר בגמרא 'אמר רב יהודה אמר רב', יש להתייחס לדין זה כשיטת רב, ולא כשיטת רב יהודה / שיטת רב יהודה אמר רב. וכיוצא בזה בספרי הפוסקים [להוציא מקרים שבהם מטבע הלשון של הפוסקים לקרוא לשיטה הזו ע"ש אחד מהפוסקים וכדומה]. 
28. לרוב, כאשר מזכירים דין מסוים, ובאים לציין למקור שלו, יש לציין היכן הוא נפסק בשו"ע, ולא היכן הוא נזכר בש"ס, פרט למקרה שמביאים את הדין בהקשר לגמרא בה הוא מוזכר.
הוראה זו אינה נוגעת לציונים בתוך דברי ראשונים ואחרונים, שברור שבהזכירם דין מסוים ודאי לא היתה כוונתם לשו"ע אלא לגמרא
.
29. כבוד רבותינו: יש להקפיד על כבוד רבותינו הראשונים וגדולי האחרונים שמפיהם תורה והוראה לכל בית ישראל, להעמיד דבריהם על מכונם, ולא להביא את מחברי הדורות האחרונים בצורה שיראה הדבר כאילו העמדנום יחד. כגון: כתב הרמב"ן... אולם הרע"א חלק עליו... או: הרע"א דחה את דבריו... אלא יש לכתוב: כתב הרמב"ן... וברע"א כתב. או: הקשה רע"א... וכן אין לחלק דברי שבח לרבותינו ולכתוב: ומטה יהודה תירץ תירוץ יפה / התהלה לדוד חידש חידוש נפלא.
30. חידושים עצמיים: יש לציין מקור לכל פירוש שמובא, ואין להביא חידושים ופירושים עצמיים בשום אופן [מלבד הערות מוכרחות ב'פשט' שכל לומד יתקשה בהם, וזאת לאחר שבוצעו חיפושים מקיפים ולא נמצא מי שעמד על כך, ואחרי התייעצות עם העורך האחראי. וגם באופן כזה יש להיזהר מאד בניסוח, ולא לכתוב 'וקשה' וכדומה אלא 'צריך ביאור' וכדומה, באופן שיובן שהחיסרון הוא בחוסר ההבנה של העורך, ולא של הפוסקים וכדומה].
31. מחברי זמנינו: אין להביא פירושים ופסקי הלכות ממחברי זמנינו, פרט לגדולי הפוסקים שבדור [כגון שבט הלוי, הגר"נ קרליץ ועוד] שמספריהם ניתן וחובה להביא. ויש לציין את שם הספר [חוט שני וכדו'], ולא לכתוב את שמם. וכן אם בספר בן זמנינו מובא ציטוט בשמם, יש לציין שבספר פלוני הביא בשמם.
32. כאשר ישנם שאלות הלכתיות שנידונו רק בספרי מחברי זמנינו [כמו בספרים של הרב שפיץ או הרב זילברשטיין וכדו'], ואין עליהם מענה בפוסקים הקדמונים, יש לכתוב את הדברים בנפרד ולשלוח למכון, והמכון יחליט על פוסק גדול לפניו יוצגו השאלות, והוא יכריע בענין. [אגב, מספרי הגר"י בלוי ניתן להביא בשופי].
33. בכל מקרה של ספק בענין זה, יש להתייעץ עם העורך הראשי.
34. זכויות יוצרים: חובה להקפיד במשנה זהירות שלא לפגוע בזכויות יוצרים ולא להעתיק קטעים שלמים כצורתם מספרים חדשים שחל עליהם זכויות יוצרים, כאנציקלופדיה תלמודית וכדומה [זאת בנוסף להוראה הכללית שאין להעתיק לשונות מספרי המפרשים, ללא לימוד מעמיק ועיבוד לשונם], עם זאת ניתן ורצוי להשתמש בהם כמראה מקום.
35. קיצורים: אין לכתוב קיצורים כלל וכלל, כגון: אפי', ר', גמ', עי', לכאו', הק' וכדומה. כשכתוב ר' [בשמות תנאים ואמוראים] צריך לפתוח ל'רב' או 'רבי' לפי הענין, חובה להזהר ולפתוח נכון, ולא לפתוח 'רב' במקום 'רבי' או להיפך. כשמוזכר שם התנא או האמורא פעמים רבות במשך הסימן, עדיף להביא את שמו בר"ת (במקום שאין חשש לבילבול).
36. ראשי תיבות: אין להשתמש בראשי תיבות כלל, ואף יש לפתוח את הראשי תיבות שבדברי הפוסקים, מלבד בודדים ממש, כמו: עכ"ל, הנ"ל, עיי"ש.
37. דברים שמקובל להגותם בר"ת, כגון: רמב"ם, רמב"ן, ב"ח, סמ"ע, אין לפותחם.
38. כאשר משתמשים בראשי תיבות, תמיד יש להניח את הגרשיים לפני האות האחרונה.
39. האות האחרונה בראשי תיבות אינה נכתבת כאות סופית, אלא אם כן רגילים לקרוא את ראשי התיבות כמילה אחת, לדוגמא: תנ"ך, רי"ף ורמב"ם.
40. סימונים: אין להשתמש בסימני שאלה [?], קריאה [!], קו נטוי [/], נקודה פסיק [;], מקף [-], או כל סימון אחר בטקסט, מלבד פסיק [,], נקודה [.], ונקודתיים [:]. רק בביאורים או בהערות וכו', יש להשתמש במקף כמצוין בהוראות לביאורים.
41. פיסוק: יש להניח סימני פסיק [,] ונקודה [.] בצורה מספקת, ולא לכתוב משפטים ארוכים ומורכבים ללא עצירה, ומאידך לא לפסק יותר מדי. יש להניח פסיק במקום שיש עצירה בשטף הקריאה, ונקודה בכל מקום שיש אתנחתא [לדוגמא, בין קושיא לתירוץ, יש לשים נקודה]. כללים אלו אינם תואמים בדווקא את כללי התחביר העברי.

42. חשוב מאוד להקפיד על פיסוק נכון, בתת מודע כל מעיין לומד את הדברים כפי הפיסוק שלפניו, אי לכך פיסוק לא נכון גורם להטעיה ולסילוף דברי השו"ע או הפוסקים [עורך המתקשה בכך, רצוי שיתייעץ ויברר נושא זה לעומקו].
43. לרוב, אין להניח פסיק או נקודה לפני סוגריים, הן בסוגריים פותחות והן בסוגריים סוגרות, הנקודה או הפסיק של סוף המשפט באים לאחר סגירת הסוגריים. פרט למקרה שתוכן הסוגריים אינו המשך של הטקסט שלפניהם.
44. נקודתיים: כאשר ממספרים תירוצים ושיטות שונות, יש להשתמש בנקודתיים כגון: ויש בזה כמה דעות: א. ב. ג. וכן בכל סוף ס"ק במדורי הביאורים יש לעשות נקודתיים.
45. גרש/גרשיים: אין להשתמש בגרשיים ["הדגשה"] להדגשות מכל סוג שהם, מקומם של הגרשיי"ם  רק בראשי תיבות.
46. יש להניח גרש ['] באופנים דלהלן:
47. א. לפני ציטוט פסוק בתנ"ך ואחריו.
ב. כשמביאים כמה פסוקים רצופים יש להניח גרש רק בתחילה ובסוף, ולא ביניהם.
ג. הבלטת מילה/משפט/חלק מפסוק, או ציטוט מדברי המפרשים. [עם זאת ניתן גם להבליט משפט ע"י הדגשת המילה, לדוגמא: כשמצטטים קטע מלשון הרמב"ם יש אפשרות לעשות גרש בתחילתו ובסופו, וכשרוצים להדגיש מילה מסוימת מתוך הציטוט, מדגישים אותה].
ד. כאשר בסיום הפסוק/הציטוט כותבים וגו'/וכו', יש להניח את הגרש לאחר המילה האחרונה לפני ה'וגו'/וכו'. כשהפסוק מסתיים במילת ה', יש לכפול את הגרש, לדוגמא: 'קודש לה''.
48. סוגריים עגולים/מרובעים: סוגריים עגולות משמשות רק למראי מקומות [ולא לשמות המפרשים שמקומם מחוץ לסוגריים]. וסוגריים מרובעות משמשות לכל דבר צדדי [כגון הערת אגב המעכבת את רצף הקריאה]. אין להשתמש בסוגריים מסולסלות {}.
49. ניקוד פסוקים: בביאורים ובהערות אין לנקד פסוקים. למעט כאשר יש פסוק קשה לקריאה/הבנה [כגון פסוקים מדניאל ואיוב וכדומה], או כשיש סיבה להדגיש קריאה של מילה מסוימת.
50. ספרות: אין להשתמש בספרות ['בשבת מתפללים 7 ברכות' (עדיף גם לא 'ז ברכות') אלא 'בשבת מתפללים שבע ברכות'], למעט במקום הצורך בהערות שוליים.
51. ציטוטי לשון המפרשים: לרוב יש להימנע מציטוט דברי המפרשים כלשונם, אלא יש להביא את דבריהם בצורה מבוארת ומובנת. כאשר יש נחיצות בציטוט לשון המפרש, אם הציטוט הוא משפט בודד, יש לעשות גרש בתחילתו ובסופו. אולם במדה ונחוץ להעתיק קטע שלם, אין לעשות גרש, אלא יש לעשות נקודותיים קודם המשפט, ובסופו לכתוב 'ע"כ'. לדוגמא: אולם הרמב"ם כתב: אבל במקום שכותבין ..... הרי זה חייב, ע"כ. לפני עכ"ל יש לשים פסיק ואחריו נקודה כדלהלן: , עכ"ל. גם כשכתוב ע"כ [עד כאן] יש לעשות כנ"ל לפני כן פסיק ואחריו נקודה.
52. מקורות ומראי מקומות: כשמציינים דיבור המתחיל בדרך כלל די להביא את המילה הראשונה של  הד"ה. במקרה שיש באותו סימן/עמוד ד"ה הפותח במילה זהה, יש להוסיף מילה או שנים למנוע טעות בזיהוי. כשיש שני ד"ה זהים לגמרי, יש לכתוב כך: (ד"ה אמר רבא – הראשון/השני).
53. כאשר מביאים פוסקים שנכתבו על הסימן הנוכחי, יש לציין רק את הס"ק וכדומה ולא את הסימן. כמו כן כל ציטוט מספרים שנכתבו על חו"מ, אין צורך להזכיר 'חו"מ', גם אם הדברים לא נכתבו על אתר. מלבד כאשר הם מובאים יחד עם מפרשים מחלקי שו"ע האחרים. וכן בהלכות נדה, כשמביאים גמרא במסכת נדה, אין צורך לפרט אלא את הדף.
54. במקרה שמביאים את שם המקור למעלה - אין לעשות הערת שוליים שמכילה מראה מקום בלחוד, אלא יש לכתוב את מראה המקום יחד עם שם הספר/המקור.
55. ובזה יש הבדל לגבי איזה מקור או ספר מביאים, דהיינו: כשמביאים מקור – פסוק בתנ"ך או לספרות חז"ל שבאים בגוף הביאור יש לכתוב את מראה המקום בגוף הביאור, לדוגמא: נאמר בתורה (שמות ח כג) / מבואר בגמרא (עירובין עח:).
56. אמנם במדורי הביאורים, כשמביאים מדברי הפוסקים שעל סדר השו"ע מזכירים את שמות המפרשים יחד עם מראה המקום רק בהערות שוליים. להוציא מקרים שחשוב לעורך להדגיש מי כותב את הביאור המדובר [וכגון שזה חידוש שמשנה את המשמעות של פשטות הדברים, או שחשוב להדגיש את מיקומו של הביאור (שאז יש להביא גם את המקור וגם את הציון למעלה)].
57. כאשר מציינים בסוף הערת שוליים את מקור הדברים, יש להניח נקודה לפני שם המפרש, לדוגמא: 'והטעם, משום מראית עין. פרי מגדים (מש"ז ס"ק יג).'.
58. כללי ציון מראי המקומות מובאים בנספח ב'. ועיקרי הדברים הם:

59. יש לציין את מראי המקומות כדלהלן: תנ"ך - (שמות כב ד), משניות – (ביצה פ"א מ"ג), בבלי - (ביצה כז.), ירושלמי - (ביצה פ"א ה"ב), רמב"ם – (יום טוב פ"ב ה"א), שו"ע - (חו"מ סי' ד ס"ד), ש"ך (חו"מ סי' עב סק"ד).
60. אין להוסיף גרש/גרשיים/פסיק/מקף בתוך המ"מ, לדוגמא: (שמות כ"ב ד'), (שמות כב, ד), (ביצה כ"ז), (חו"מ סי' ד'), (ס"ק כ"ד), (חו"מ סי' ד, ס"ק כד). למעט במקרים שלהלן:
 1. בשמואל, מלכים ודברי הימים יש לציין גרש על אות הספר (שמואל א' ל כט). 2. כאשר כותבים את מראה המקום ללא סוגריים יש להוסיף גרש/גרשיים, לדוגמא: אמנם בסימן קכ"ב (ס"ב) כתב ... או ובדף נ' או ובדף ק"י איתא. 3. כשיש שני מקורות או יותר, יש להניח פסיק בין המקורות, לדוגמא: (ירושלמי שקלים פ"א ה"ד, פרקי דרבי אליעזר פמ"ח). אולם כשהמקור הראשון מצוין לפי דפים, שבלאו הכי יש נקודה או נקודתיים, יש לציין ללא פסיק (רשב"א בכורות יג. שבלי הלקט סי' כד). 4. כשמראה המקום מתפרס על פני שתי פסוקים או יותר, יש לציין: (בראשית א א-ג), ואם הוא מבוסס על שתי פסוקים באותו פרק שאינם רצופים, יש לציין כך: (בראשית א א, ד), וכן בציון לשאר ספרים.
61. יש לכתוב (כתובות קיא.), ולא (כתובות דף קיא.)/ (כתובות קיא ע"א)/ (כתובות קיא, א).
62. כשמציינים למראה מקום המתפרס על שני עמודים באותו הדף יש לכתוב - (כתובות קיא ע"א וע"ב).
63. בתוך סוגריים של מראה מקום יש לכתוב סי' [וכאשר כותבים את מראה המקום ללא סוגריים יש לכתוב סימן, כגון: אמנם בסימן קכ"ב (ס"ב) כתב ...].
64. יש לכתוב (או"ח סי' מג ס"ב) ולא (או"ח סי' מג סעיף ב).
65. כשמביאים טור או שו"ע מחלק אחר יש לכתוב את החלק, או"ח או חו"מ [למעט אם באותו ענין כבר הובא שו"ע או"ח, שיש לכתוב (שם סי' מו ס"ה)].
66. הסוגריים נועדו לציון ולא לקריאה שוטפת. לכן יש להקפיד שהסוגריים לא יהיו חלק מקריאת הטקסט. אין לכתוב (בסי' כו), (בד"ה אמר), אלא (סי' כו), (ד"ה אמר).
67. יש לציין מ"מ של המפרשים לפי המהדורות המקובלות [ראה נספח ב'].
68. מבלי לגרוע מהוראות ציוני מראי המקומות הכלליות, יש לשים לב להוראות הפרטניות של כל מדור, המותאמות לאופי כל מדור.
69. סימון וגו' מתאים לאחר ציטוט חלק מפסוק, ואילו סימון וכו' מתאים לאחר ציטוט חלק ממשנה או גמרא. חשוב להדגיש שכאשר ישנה תועלת בהמשך הציטוט, יש להמשיך ולצטט ולא להסתפק ב-וגו'/וכו'.
70. שם ה': יש לכתוב את שם אדנות – ה'. את שם 'אלהות' אין לכתוב בקו"ף או בגרשיים ומקפים, אלא כמו שכתוב בסידור.
71. הערות שוליים: אות ההפניה להערה, מקומה אחרי המילה ובצמוד לה, ולא לפניה. ולעולם תבוא לפני הפסיק או הנקודה ולא לאחריהם [כאשר מפנים להערה בצמוד לגרש של ציטוט, יש להניח את ההפניה לאחר הגרש המסיים]. כמו"כ כאשר מפנים בסוף משפט בסוגריים יש להניחו לפני הסוגריים הסוגרות.
72. יש להניח את ההפניה להערת שוליים בסוף המשפט ולא באמצעו. מלבד במקום שההערה נסובה בדווקא על מילה מסויימת מתוך המשפט.
73. אין להפנות בטקסט העליון לעיין בהערת שוליים כגון - ועיין הערה, אלא יש להסתפק באות המפנה להערה.
74. אין להביא 2 הפניות צמודות על אותו מילה, אלא יש לאחדם להערה אחת, ובמקום שמקומן של ההערות מתאימות לשתי מילים נפרדות, יש  לחלקם כך שההפניה תהיה על שתי מילים נפרדות.
75. הפניה להערה אחרת:  בשום אופן אין להפנות להערת שוליים אות פלונית, כגון: וראה לעיל בהערה י"א, אלא יש לכתוב: וראה לעיל בסק"ד בהערה. אי שמירה קפדנית על הוראה זו יכולה לגרום להרבה טעויות, ועגמ"נ.
76. הפניה בהערות לספרים שונים: אין לכתוב בהערות: וראה בספר פלוני, אין כלל תועלת בציון סתמי מבלי לפרט את מטרת ההפניה. צריך להיות ברור למעיין מהי הנקודה הנידונת באותו ספר. כמו כן אין לסיים קטע במילים: 'עיין שם', כאשר הובאו הדברים בשלמות.
יש להמנע מלכתוב בביאורי השו"ע בנימה אישית - 'והרחבנו בזה בבירור הלכה' 'וראה בבירור הלכה שביארנו ענין זה' וכדו'. אלא יש לכתוב 'וראה בהרחבה בבירור הלכה', 'וראה ביאור ענין זה בבירור הלכה' וכדו'.
77. סגנון הגופנים לעימוד: יש להקפיד לשמור על הסגנון של גופני האותיות [-בוורד] בהתאם לסגנון של כל מדור. וכן יש להקפיד שתהיה אחידות בסגנון הגופן ולא לשנותו באמצע הקובץ.
78. כאשר ממספרים כמה שיטות או תירוצים, אין להשתמש במספור אוטומטי של תוכנת 'וורד', אלא יש למספרם ידנית [יש אפשרות לבטל את המספור האוטומטי].
79. ניתן ומומלץ מאוד להיעזר בחומר שנכתב ב'מתיבתא' על הש"ס על שלל מדוריו, בסוגיות מקבילות. עם זאת חשוב להדגיש שבשום פנים ואופן אין להעתיק את הדברים כצורתם, משום שקיימים חילופי נוסחאות ומחלוקות בין הסוגיות. יש להתייחס לאותם חומרים כמראה מקום בלבד, ועל העורך לוודא את נכונות הדברים במקורות. במקרה הצורך ניתן לבקש חומר מהמכון, בפנייה לכתובת מייל הנ"ל.
80. יש להיעזר במפרשים בסוגיות מקבילות או במדרשי חז"ל מקבילים: מפרשי ירושלמי תוספתא ספרא מדרש רבה ותנחומא וכדו'.
81. רעיונות והמלצות: מי שיש בידו רעיון לשיפור או כל המלצה שהיא, לדוגמא: ספר טוב מהראשונים או ליקוט מהאחרונים (כולל ספרים חדשים ממש) או כל מידע אחר בעל פוטנציאל לתרומה לכלל המערכת, חשוב שיזכה את הציבור וידווח על כך לעורך האחראי.
82. כאשר מזהים פירושים/הערות/הוספות/מ"מ וציונים וכיו"ב, היכולים להועיל ולהעשיר עורך אחר בסימנים אחרים וכיו"ב, [ובפרט בהלכות שבת שיש הרבה סימנים שקשורים אחד בשני ולא תמיד עורך אחד מבאר את שתיהם] יש לציין הדברים בקובץ מיוחד, ולהעבירו לידי העורך של הסימן השני או לידי העורך האחראי.
83. הכנת החומר לעימוד: כל סעיף חדש בכל המדורים יצויין בתחילתו בשורה נפרדת במרכז השורה - סעיף א (ולא ס"א או סעיף א'). במדורי ביאורי המג"א הט"ז והפמ"ג, יש לכתוב בנוסף לפני כל ס"ק באותה השורה של הד"ה את אות הס"ק מוקפת בסוגריים עגולים – (א).
84. שליחת חומר למערכת: בסיום הכתיבה לפני שליחת החומר, יש לעבור שוב על סגנון הדברים ולמדוד בפלס כל תיבה ותיבה שאכן היא כתובה כראוי וכיאות ל'שו"ע 'עוז והדר' המבואר'.
85. גימור: על החומר להגיע אל המערכת מוקלד נקי ומוכן לעימוד, אין להשאיר דברים פתוחים כגון (ד"ה    ); סימני שאלה והזרחות למיניהם; לכבוד הרב המבקר... [במקרה הצורך בלבד (ולאחר שהעורך כבר בירר בעצמו את הנקודה עם ת"ח ו/או עם ראש הכולל) יש לכתוב נקודות הטעונות בירור בהערת סקירה בלבד].    
86. יש להקפיד שהחומר נקי מרווחים כפולים או מיותרים [כמו לפני פסיק / נקודה / נקודתיים / הפניה להערת שוליים / אחרי סוגר פותח] (ניתן לעשות זאת באמצעות חיפוש והחלפה). וכן שלא יחסרו רווחים אחרי פסיק וכדומה.
87. על כל סעיף יבוא קובץ נפרד. הקובץ יכלול את כל המדורים על הסעיף, טור, ב"י, ב"ח, פרישה וכו', שו"ע, ט"ז, מג"א וכו', בירור הלכה וכו'. בין מדור למדור – מעבר עמוד [לא על ידי 'אנטר' אלא על ידי מקש מיוחד הנמצא ב'וורד'].
88. קריאת שמות לקבצים הנשלחים: למניעת תקלות ולמען הסדר הטוב, שמות הקבצים הנשלחים יהיו באופן זה: א סעיף א עריכה, או: יא סעיף טו עריכה [בלי מרכאות!]. המבקר מבקר, ושולח את הקובץ בשם: א סעיף א ביקורת, או: יא סעיף טו ביקורת. העורך חוזר ומתקן, ומשנה את שם הקובץ: א סעיף א סופי, יא סעיף טו סופי. המבקר חוזר ומעיר מה שנראה לו שלא תוקן, וקורא לקובץ בשם: א סעיף א ביקורת 2. העורך חוזר ומתקן וקורא לקובץ: א סעיף א סופי 2. וכן הלאה: ביקורת 3, סופי 3, ביקורת 4, סופי 4, וכו'. 
89. כאשר על אותו קובץ אמור להופיע ציור [או טבלה], יש להוסיף לשם הקובץ את המילים 'עם ציור' [לדוגמא 'עה סעיף א ביקורת עם ציור'].
חובה להקפיד על כל האמור, קובץ שלא יעמוד בכללי קריאת השמות לא יתקבל במכון.
90. עמידה בלו"ז: לעורך נקבע מועד להחזרת החומר, ואין לאחרו בשום פנים ואופן. במידה ועורך נוכח לראות שלא יהיה בידו לעמוד בהתחייבות שנטל על עצמו, עליו להודיע על כך לעורך אחראי מבעוד מועד!
91. תיקוני ביקורת: על העורך להתייחס לכל הערות המבקר. בשום פנים אין לעשות 'קבל את כל השינויים', אלא לבדוק כל שינוי לגופו אם הוא ראוי, ולהשתמש ב'קבל/דחה שינוי'. כמו כן יש לעיין בביקורת שנכתבה בהערות סקירה, ולשפר את החומר בהתאם.
92. במקרה שנותר לעורך דבר הטעון בירור [או שחולק על דעתו של המבקר], מוטלת עליו החובה להידבר עם המבקר ולהסדיר את הענין, ובמקרה הצורך לפנות לעורך הראשי.
93. עורך שעשה שינויים בקובץ אחר הביקורת, עליו לעשותם ב'עקוב' כדי שהמבקר יוכל לשים לב לכך בפעם הבאה שהקובץ חוזר אליו. על כן, על המבקר לשים לב למה שהשתנה ב'עקוב'.
94. כאשר העורך אינו מקבל את תיקוני המבקר, כדאי שיכתוב לו על כך, כדי שיוכל לבחון זאת. ודאי באופן שהמבקר מעיר הערות והעורך חולק עליו – שיכתוב לו זאת בתוך הערות הסקירה ובהבלטה שיבחין בדברים; כגון על ידי הזרחה.
95. שליחת החומר הסופי והגמור לעימוד צריכה להיות בקבצים נפרדים באופן שונה, כפי שיבואר בקובץ נפרד של הוראות סגירת הקבצים. 
מדורי

הביאורים
· ביאורי שו"ע ורמ"א
· ביאורי הט"ז
· ביאורי המג"א
· ביאורי הפרי מגדים
· ביאורי הגר"א

​​הוראות כלליות למדורי ה'ביאורים'
מדורי ה"ביאורים" בשולחן ערוך עוז והדר המבואר מיועדים לקהלי יעד שונים ומגוונים, מבעלי בתים לומדי השו"ע, עד אברכים ותלמידי חכמים עמלי תורה. מבחורי ישיבות עד דיינים ומורי הוראה המעוניינים ללמוד ולהבין את הסימן על בוריו. ועל כן, על החומר להיות מוסבר ומוגש בצורה נכונה בהירה ורהוטה, ומותאם לכל סוגי הלומדים.
96. מה הם מדורי הביאורים:
א. ביאורי שו"ע ורמ"א. מדור זה נחלק לשנים: א. ביאור פשט דברי השו"ע והרמ"א, המשולב בתוך דבריהם. ביאור זה מופיע בחלקו העליון של העמוד [להלן – 'טקסט עליון']. ב. חלק ה'מקורות והערות', המופיע בחלקו התחתון של העמוד בצורת 'הערות שוליים'.
ב. ביאורי ט"ז, מג"א ופמ"ג (א"א ומש"ז). מדורים אלו כוללים בתוכם ביאור משולב לדברי הנושאי כלים, עם הערות שוליים, והם זהים במתכונתם ל'ביאורי שו"ע ורמ"א'. 
ג. ביאורי הגר"א. במדור זה אין ביאור משולב, כי אם הערות שוליים בלבד, וכדלהלן. 
97. מטרות המדורים:
א. לבאר את דברי השו"ע ונושאי כליו שיהיו מובנים גם להמון העם.

ב. לפתור את כל הקושיות ואי ההבנות שצפות ועולות ללומד תוך כדי לימוד.

ג. להוסיף מידע כללי ורקע הנוגע להלכות, כדי להעשיר את רמת הלימוד.

המטרה העיקרית של מדורי הביאורים היא להביא לכך שכל לומד יוכל להבין את דברי השו"ע והפוסקים בצורה נכונה ומדויקת, ובפרט בהלכות קשות או לא ידועות מספיק. כמו כן כאשר מוזכרים מושגים חדשים או לא מוכרים דיים.
ככלל, במלאכת העריכה חובה על העורך לשים לב ולהבחין בכל מקום בו עלול הלומד להיעצר בלימודו מחמת קושי הבנה או קושי המושג, ועל העורך לכתוב ולהבהיר את הנלמד באופן שהקשיים יפתרו.
· חשוב להדגיש, כי בשונה ממתיבתא על הש"ס, מילים או משפטים המובנים לכל גם בלא הביאור אפילו אם הם בארמית, אין חובה, ואף מיותר לשלב בהם ביאור מילולי.
· כאשר הפוסקים מביאים איזה תוספת דבר, יש לבאר מה הוקשה להם שהוצרכו להוסיף זאת, ותוך כדי שילוב לפרש את דבריהם כיצד הם מתרצים את הקושיא [למעט מקרים שיש אריכות, שאז יש להביא בהערות]. כאשר יש פוסקים שמקשים קושיא זו, יש לציין בהערה שהם הקשו זאת ושהמג"א או הט"ז תירצו בזה קושיא זו. וכאשר כוונתם בתוספת הדברים לאפוקי מפירוש או גירסא אחרת, יש לבאר זאת בהערה תוך ציון לדברי הפוסקים שלא כדבריו.
בנוסף, יש לעיין היטב גם בשאר מפרשי השו"ע, כדי להבחין בקושיות או הסברים אותם רצו הפוסקים לבאר וליישב, או לחילופין לחלוק על פירושם. כמובן שיש לציין לכל זה ב'מקורות והערות' [-הערות שוליים]. שם גם ניתן להרחיב את היריעה בהוספת נופך, מקורות ההלכות, מה נתחדש בהן, ובכל הוספה אחרת מדברי הפוסקים הנחוצה להבנת הפשט, ולא בצורה של הכרח לשבץ כמות של מפרשים ופוסקים. אולם אין להאריך בהערות לביאורי השו"ע ט"ז ומג"א וכו', אלא באופן סביר, ולהביא את עיקרי הדברים, ובמקום שיש הרבה תירוצים על קושיא מסויימת או שיטות רבות, ניתן לכתוב בהערות את עיקרי הדברים, ולציין למדור 'בירור הלכה', שבו מובאים תירוצים נוספים או שיטות נוספות.
98. כל הטקסט של השו"ע ונו"כ יוכנס לתוך עמוד הביאורים, כך שיהיה אפשרות ללמוד את כל השו"ע והנו"כ ברציפות גם בתוך הצד המבואר בלבד (מבלי לעיין הלוך ושוב גם בעמוד הטקסט המקורי של השו"ע). לכן, על העורכים לבאר כל שורה ושורה מדבריהם.
99. הטקסט: כל עורך יקבל דפים עם הטקסט המלא של השו"ע ונושאי כליו, ואת מדורי הביאור המשולב יש לערוך אך ורק מתוך טקסט זה. מובן וברור שהמהדורה המבוארת [אף הטקסטים עצמם] אמורה לצאת ברמה איכותית וגבוהה; אי לכך, על כל עורך לפקוח עין על הסימן שעורך, לראות שאכן אין בו רבב, בפיסוק נכון ומראי מקומות מלאים ונכונים – ולפי הכללים, ובאם יש לדעתו איזה טעות או אי דיוק, עליו לציין זאת בצורה ברורה ולתקן בהתאם. [בפרט יש לשים לב שכל פסיק או נקודה מונחת במקומה הראוי לה, ושח"ו אין שיבוש או אי דיוק בפשט ע"י פיסוק מוטעה]. גם יש לוודא שכל הראשי תיבות נפתחו, ובצורה נכונה.
100. כמו כן, יש לוודא שהטקסטים המיועדים למדורי הביאורים, נקיים לחלוטין מכל אותיות קישור והפניות לנו"כ.
101. היות ומטרת מדורי הביאורים היא להביא את החומר בפני הלומד בצורה הבהירה והברורה ביותר, אי לכך, כל מה שבטקסט המקורי [של מכון ירושלים או גוף אחר ממנו יקבלו העורכים את החומר] הסגירו בסוגריים עגולות ובמקומם הביאו תיקון בסוגריים מרובעות, יש להביא רק התיקון בלבד בלי סוגריים, ואת השיבוש להשמיט.
הוראה זו נוגעת אך ורק למדורים בהם הביאור משולב, אך באלו שאין בהם ביאור משולב [ביאורי הגר"א] יש להביא את ההגהות כמו שהם.
102. תכולת המדורים:

       א. ביאור משולב:
ביאור עניני לכל דברי השו"ע ונושאי כליו, ביאור מהלך הסעיף, ביאור מילולי למילים קשות, ולמשפטים שקשה להבינם, הוספת מילות ומשפטי קישור בין מילים ומשפטים, והפשטת כל הנקודות שהלומד עלול להתקשות בהם, וכל מה שיכול לסייע להבנת הפשט.
וכן כשהפוסקים מפנים למקום אחר או ב'עיין שם' או ב'כמ"ש' - יש לבאר [בביאורים או בהערה] מה נתחדש שם ומה באו להוסיף.
הביאור המשולב בשו"ע ובנו"כ אמור לכלול גם את טעמי הדינים וכן את נקודת החידוש שבכל דבר, כלומר: על העורך לשאול את עצמו על כל דין בשו"ע: מה טעמו? ממה הוא בא לאפוקי? ולכלול כל זאת בביאור. כיו"ב במג"א ובט"ז ובפמ"ג – כל דבר מילתא בטעמא. וכן כאשר הנו"כ מציינים למקום אחר או לספר מסויים, יש לכתוב בפנים מה יש שם, שהלומד לא יזדקק להערות בזה. על העורכים לעיין בדוגמאות ובכרכים שיצאו לאור, כגון בהל' נדה, כדי ללמוד כיצד לעשות.
צריך להבין שאין הכוונה להביא בתוך הביאור המשולב אריכות ענקית של מאות מילים, אלא לתמצת בקצרה את תוכן הדברים שבהערה כדי שהדברים שבפנים יהיו מבוארים בשלימות וללא צורך להזדקק להערה. ההערות נועדו רק בשביל: הרחבות, רקע [הבאת הסוגיא בעת הצורך וכדומה], מו"מ בדברי הספר, דעות חולקות.
· מצוי שהנו"כ מזכירים שמות של ראשונים, ומכנים אותם לא כפי המקובל אצלנו. במקרים אלו יש לכתוב בסוגריים מרובעות מיהו המפרש
.

· אמנם, הערות שאין להם קשר ישיר לפשט ואינם הכרחיים להבנתם, אין להכניס לתוך הביאורים, ומקומם בהערות שוליים.
· סברא אחת שהובאה בכמה מהנושאי כלים באותו הסגנון, יש לבאר אותה בכל מדור בשלימות, ולא להסתמך על כך שהלומד יכול לעיין במדור אחר.
· בביאור המשולב לשון הביאור משתלב עם לשון הפוסק, ולכן יש להימנע מלהזכיר את שמו בתוך הביאור. לדוגמא, בביאורי המג"א אין לכתוב מקשה המג"א..., אלא ויש להקשות, או לכאורה קשה וכדומה.
· בביאורי הנושאי כלים, אין לשלב ביאור בתיבות הדיבור המתחיל של הס"ק.
· יש להביא את תיבות הד"ה בדיוק כמו שהביאם הפוסק, וכאשר במקור כתוב – וכו', יש להשאיר כך ולא להשלים את המשפט.
· בביאורי המג"א והט"ז – את תיבות הדיבור המתחיל של הס"ק, יש לכתוב בשורה נפרדת, ובפונט מודגש ולאחריו להניח נקודה. ולפני הד"ה יש לכתוב את אות הס"ק מוקפת בסוגריים עגולים – (א).
ב. הערות שוליים:

כל מה שלא ניתן להביא בטקסט העליון, הן מפאת האריכות, והן מפאת קטיעת רצף הביאור, יש להכניסו ל'הערות שוליים'. זהו המקום להרחיב את היריעה בהוספת נופך, מקורות, גדרים ודיונים הלכתיים הנוצרים מחמת ההלכות הנלמדות, כמו"כ שם גם להרחיב את הנושא הנידון ע"י הבאת תירוצים נוספים, וכל הוספה אחרת מדברי הפוסקים הנחוצה להבנת הפשט ויכולה להועיל ללומד.
כל נושא שיובא בהערות יש לתמצת אותו ככל שניתן תוך הזכרת שמות הפוסקים והספרים הדנים בענין, ולא להגרר לכתיבת פלפולים ארוכים מדי. חשוב להדגיש כי בכלליות, מדורי הביאורים לא נועדו לאריכות יתר, ולפלפולים שאין להם קשר ישיר להבנת פשט השו"ע ונושאי כליו. אריכות זו מקומה במדור 'בירור הלכה'.
לגבי סגנון עריכת ההערות במדור השו"ע והרמ"א, ראה להלן.
· לכתחילה במקום ששייך, יש לסדר את סדר ההערות בצורה של נתינת מענה לקושיות שעלולות להציק ללומד, ולא כהעמסת חומר והרצאת דברי הפוסקים בעלמא [לדוגמא: ואין להקשות... . ערוך השלחן - ולא להתחיל את ההערה: הקשה הערוך השלחן.]. הסיבה לכך היא, שרצוי שההערה תפתח בצורה שתמשוך את תשומת לבו של הלומד.
· בעימוד הסופי כל הערה באה בשורה חדשה. לכן ניתן לחלק הערה אחת לכמה קטעים. וכן כשיש צורך להביא כמה נושאים בהערה על משפט אחד, אפשר לעשות הערת שוליים בודדת, ובאותה הערה לחלק כל נושא לקטע חדש. [חשוב ביותר שכל הערה או קטע בהערה ידון בנושא אחד בלבד].

ג. הקדמה פתיחה ורקע:

הקדמה לפני סימן: לפני כל סימן יש לערוך הקדמה פותחת. מבנה ההקדמה יכלול שלושה חלקים: א. נתינת רקע כללי על הענין הנידון בסימן. יש גם לכתוב את המקורות מהתורה, מסוגיות הש"ס ומהראשונים שעליהם מתבססים עיקרי הנושא. ב. פירוט הענינים המסתעפים מהנושא בהם עוסקים הסעיפים בסימן. ג. יש לכתוב מהו מבנה הסימן, וכיצד סודרו הענינים בסעיפים לאורך הסימן
.

הקדמה זו תבוא במדור 'ביאורי השו"ע והרמ"א'. ומיקומה של ההקדמה הוא בטקסט העליון, לאחר כותרת הסימן לפני תחילת סעיף א'.

· לפני ההקדמה, יש לכתוב בפונט מודגש במרכז העמוד - הקדמה.

הקדמה לפני סעיפים/ס"ק: בסעיפים/ס"ק העוסקים בנושאים חדשים ומורכבים, או לפני כל סעיף/ס"ק שיש צורך בכך, יש לערוך הקדמה לסעיף/ס"ק. בהקדמה יש לתת רקע לנושא הנידון בסעיף/ס"ק. מטרת ההקדמה היא להכין את הלומד לקראת הנושא החדש, ולצייד אותו בכל המושגים הנדרשים לו להבנת הנושא על בוריו.

הקדמה זו שייכת במדורים בהם יש ביאור משולב.

אם ההקדמה היא במדור 'ביאורי השו"ע והרמ"א' יש למקם אותה אחרי כותרות המשנה של הסעיף לפני תחילת דברי המחבר. ואם היא לפני ס"ק ב'ביאורי הנושאי כלים', יש למקם אותה לפני כותרת המשנה של הס"ק.

· בשונה מהקדמה לסימן, בהקדמה לסעיף/ס"ק, יש לכתוב בפונט מודגש באותה השורה – הקדמה:.
הקדמה קצרה תוך כדי הביאור: באופן כללי, בכל מקום שיש צורך בכך, יש להקדים רקע לפני הביאור, אך לא בצורת הקדמה רשמית, אלא כחלק מהביאור. לדוגמא, במקום שיש קודם לכן כמה שיטות או אופנים, יש להקדים ולפרט בשורה נפרדת: ויש להקשות על שיטת הרמב"ם...', 'ויש להביא ראיה לשיטת הרמב"ם דאף בזמן הזה...'. ואילו במהלך משא ומתן רציף, די לכתוב באותה שורה: ויש להקשות/לתרץ. כמו כן, במקומות שבהם המג"א או הנו"כ האחרים עוברים לנושאים אחרים ואחר כך חוזרים לענין הקודם, חשוב לציין זאת ללומד, כגון 'חוזר להקשות על הסוברים דטעם ההיתר הוא 'כיון דמדרבנן הוא'. 

· לפני הקדמה קצרה אין לכתוב - הקדמה.
יש להקפיד שההקדמות תהיינה בשפה מובנת, ותכלולנה את כל המושגים הנדרשים לצורך ידע מוקדם וההבנה הבסיסית של ההלכות.
ד. סיכומים והמחשות:

במקום הצורך וכן כשיש הלכה ארוכה או ס"ק ארוך ומורכב, יש לסכם את הנקודות החשובות והיסודיות שעלו מההלכה/הס"ק, הן במקום שנחלקו כמה שיטות, הן במקום שבאו היכי תמצי ופרטים רבים במהלך ההלכה. כל זה בסגנון מתומצת, חד, ולא כמערכה. כמו כן ניתן ורצוי להוסיף טבלה לסיכום במקום שיש צורך. במקום שנראה שתהיה תועלת בהוספת תמונות ואיורים יש לעשות כן בתיאום עם העורך האחראי.

ברוב המקרים יש להביא את הסיכום בטקסט העליון, ולכתוב לפניו בפונט מודגש ובשורה נפרדת - סיכום דברי ה....

ה. כותרות משנה:

לפני כל קטע, יש ליצור כותרת קצרה המשקפת את תוכן הקטע.

במדור "ביאורי השו"ע והרמ"א" יש למקם את הכותרת אך ורק לפני תחילת הסעיף [אחרי אות הסעיף]. סעיפים המכילים כמה נושאים, יש לציין את כל הנושאים בכותרת לפני הסעיף, ובין נושא לנושא להפריד בקו אלכסוני
.

במדור "ביאורי הט"ז והמג"א", יש למקם את הכותרות לפני כל קטע וקטע, ואפילו באמצע ס"ק. לדוגמא, אם ס"ק מכיל כמה ענינים יש למקם כותרת קצרה לפני כל ענין. כמובן שהכל לפי הענין והצורך, ואין להרבות סתם בכותרות מיותרות.

לפני סקי"ם/ענינים קצרים אין לעשות כותרות.

במדורים בהם הביאור אינו משולב, אין לעשות כותרת.

· את הכותרות יש לעשות בשורה נפרדת, במרכז השורה ובפונט מודגש. 
· כותרת משנה הבאה לפני תחילת ס"ק, יש למקם אותה לפני אות הס"ק והדיבור המתחיל.

· אחרי כותרת אין להניח נקודה.
· ס"ק קצר ממש, אין ליצור לפניו כותרת, אלא אם כן הס"ק מתרחב באמצעות הביאור המשולב.
103. ציוני מראי מקומות בדברי הנושאי כלים: ציוני מראי מקומות שנכתבו ע"י הנושאי כלים עצמם, יש לעשותם בפונט מודגש כחלק מדבריהם, ואין לשנות את הציון על ידי הוספת סוגריים וכדו' מכפי שהוא במקור. אם המחבר עצמו הכניס את הציון לסוגריים, יש לעשותו בסוגריים עגולות. 
· ציונים שהתווספו ע"י המהדירים והמדפיסים בדורות אחרונים, יש לעשותם בפונט רגיל – בסגנון הביאור, ולהתאימם לכללי ציוני מ"מ, ואם יש טעות במראה מקום יש להגיה. ובמקרה הצורך ניתן להשמיטם. [ניתן לדעת אם הציון מהמחברים או מהמהדירים על פי שו"ע 'מורשה להנחיל', ששם כל ההוספות שאינם מדפו"ר מופיעים בגופן שונה].
104. הביאור העליון לעומת ההערות שוליים: חובה להדגיש, כי מטרת הביאור העליון הוא להבהיר ולא להרחיב, ולכך כל הרחבה הפוגעת בבהירות אין מקומה שם, אלא רק בהערה. הדבר מצוי מאד כשהמפרשים מביאים הפניות למקומות אחרים או לשותי"ם וכדו', שאם מאריכים להביא את המקור והנושא בביאור, המעיין מאבד את הנקודה המרכזית שלשמה הובאה אותה הפניה
.
הוראות פרטניות למדורי ה'ביאורים'
מבלי לגרוע מההוראות הכלליות שהובאו עד כה, ישנם הוראות והנחיות הנוגעות לכל מדור באופן פרטי.
ביאורי שו"ע ורמ"א:
א. המדור מורכב מביאור משולב, והערות שוליים, כפי שהתבאר בהוראות לעיל. בנוסף, המדור מכיל הקדמות, סיכומים וכותרות משנה כפי שפורט לעיל.
ב. את דברי השו"ע יש לכתוב בפונט רגיל, ואת הרמ"א יש לכתוב בכתב רש"י [גם את הרמ"א עצמו, וגם את הביאור. החילוק ביניהם הוא רק בהדגשות].

ג. בכדי להקל על הלומד יש ליצור חלוקת קטעים לפי הצורך. אין הכוונה שכל משפט יבוא בקטע חדש, אלא המטרה היא שהחומר לא יוצג כגושים גדולים המכבידים על הלומד, ולכן יש לבצע את חלוקת הקטעים לפי העניינים שבסעיף. כאשר ענין אחד מתארך מדי, יש לראות לחלקו בחכמה.
כאשר מתאים להביא את דברי הרמ"א בקטע חדש, יש לעשות זאת, אך כאשר הם נקראים ברצף עם השו"ע, יש להשאירם יחד עם דברי השו"ע באותו הקטע..

ד. כל הוספה שהיא מהרמ"א יש לעשות בכתב רש"י [יש להשאיר את הטקסט כמו שהגיע ממכון ירושלים ולא כמו שנכתב כאן קודם להוסיף 'הגה' וכדומה]. ביאורי ותרגומי מילים הנמצאים בסוגריים אין לשלב בהם ביאור.
ו. בהערות, יש להביא בעיקר הוספות והערות הנוגעות לפשט השו"ע בעיקר מאלו שלא נכתבו בנושאי כלים על אתר. ואכן אין טעם לחזור על פרטים שנכתבו בנו"כ, בשעה שהלומד ממילא יגיע אליהם בעצמו תוך כדי לימודו.  אולם כאשר ישנה נקודה מרכזית שמעוררים הנושאי כלים, יש ליידע את הלומד כי הט"ז או המג"א עומדים על כך
. כמו כן, כאשר ישנה הערה שכתבו עליה אחרונים נוספים מלבד הנו"כ, יש להביא את ההערה, ולכתוב: 'האחרונים העירו... ועיין במג"א מה שביאר בדברי השו"ע. ובנהר שלום (סק"ה) כתב...'.

ז. בהערות, יש לכנות את המחבר 'שו"ע', ולא 'מחבר' או 'רבינו' וכדו'. את הרמ"א יש לכנות 'רמ"א'  ולא 'הג"ה'.

ביאורי הט"ז והמג"א:

א. המדור מורכב מביאור משולב, והערות שוליים, כפי שהתבאר בהוראות לעיל. בנוסף, המדור מכיל הקדמות, סיכומים וכותרות ממשנה כפי שפורט לעיל.

ב. בהערות שוליים יש להרחיב ולפתוח נושאים ומקורות כמו בשאר המדורים ובהתאם להוראות.
ג. יש לכנות את הט"ז והמג"א בכינוייהם אלו, ולא 'רבינו'.
ביאורי הגר"א:

בתוך ביאור הגר"א:

א.
 אין לשלב ביאור כלל, גם אין להוסיף מילים בסוגריים, ואף לא מילות קישור וכדומה. כך הוא גם במקום שהגר"א כותב מילה אחת או שתים בלבד ומוסיף - וכו'.

ב.
 במקום הצורך יש להוסיף מ"מ חסרים, ולהסגירם בסוגריים עגולות.
ג. יש לפתוח את כל הראשי תיבות, מלבד המילים גמ' ותוס' וכדו', שאין מקום לטעות בהם. כמו כן גם ש"ך וט"ז וכדו' שאין הדרך לפותחם.
ד.
יש להוסיף פסיקים ונקודות בהתאם לכללי הפיסוק.
ה. כל אות בביאור הגר"א יש לעשותה בקטע נפרד, ואת האות עצמה יש לכתוב בתוך סוגריים מרובעות – [א], באותה שורה עם התוכן.
אין לחלק אות לשני קטעים.

ו. את לשון הגר"א יש לעשות בפונט מודגש, ואת ציוני המראי מקומות שמוסיף העורך, יש לעשות בפונט רגיל.
בהערות שוליים:

ז.
 בהערות על ביאור הגר"א, עיקר העבודה היא להביא את המקורות שהגר"א מציין אליהם בשלימותם. אין מטרת ההערות במדור זה להיכנס לקושיות ותירוצים, או להערות תוכן צדדיות. כאשר יש אריכות נחוצה, ניתן לציין למדור 'בירור הלכה' אשר שם הורחבו הדברים.
ח.
 בכל מקום שהגר"א מצטט חלק ממקור אחר [לא בשו"ע כאן] וכותב וכו', יש להביא את כל לשון המקור בהערות. ואם הלשון היא מתוך השו"ע כאן, אין צורך להשלים, אלא יש לסמוך על המעיין.
ט. הערה שפותחים בה מקור, יש לכתוב בתחילתה את שם המקור, ולאחריו נקודותיים, בסגנון דלהלן: בגמרא: בעא מיניה ההוא סבא וכו' או לדוגמא כך: ברא"ש: מהכא משמע הא דאמרינן וכו'. 
י.
אף כשהגר"א מצטט את לשון המקור, אם יש תועלת בהוספת מילים מהמקור, יש להביא את לשון המקור בשלמותו, אך אם אין בכך תוספת הבנה כלל, אין להביא. 

יא. במקומות שיש במקור אריכות יתירה, יש להשתדל לקצרו על ידי השמטת האריכות שאינה נוגעת לעיקר הדבר שאליו מתכוין הגר"א לציין, ובמקום תיבות אלו יש להוסיף וכו'. אבל כשאין בזה אריכות יתירה, יש להביא את כל הלשון, אף שהיתה יכולת להשמיט מספר מילים, כדי שלנגד המעיין יהיה הדבר בשלמותו. 

יב. במקום שאין הנקודה שאותה מתכוין הגר"א לציין ברורה מאוד בתוך המקור, יש להוסיף לאחר ציטוט המקור את התיבות 'ע"כ'. ואחר כך לכתוב בקיצור נמרץ את המסקנא העולה מתוך הדברים, כגון מבואר ש... או הרי ש... וכדומה.

יג. במקום שהגר"א מציין כמה פעמים לאותו מקור, אם הוא באותו ס"ק, יש להביא את המקור רק פעם אחת, ואם הוא בשני ס"ק סמוכים, יש לציין מס"ק אחד לחבירו [כגון: הובא בס"ק הקודם/הבא]. אבל כשהם מרוחקים זה מזה יש להביאו שנית.


יד. במקום שאין דברי הגר"א עצמם ברורים, יש להוסיף בהערות פירוש קצר. לתועלת האחידות, להשתדל להתחיל הערות כמין אלו במילה 'פירוש ...'.
טו. במקום שדברי הגר"א סותרים לדברי הט"ז או המג"א, יש לציין זאת במילים 'דלא כהמג"א (סק"ב)' או 'דלא כהט"ז (סק"ג)'. 

טז. כמו כן במקום שדברי המג"א או הט"ז משלימים את דברי הגר"א, יש לציין 'וכמו שכתב המג"א/הט"ז' [אבל במקום שאין בהם תוספת אין צורך לציין זאת].

יז. באופן כללי בעריכת מדור זה חובה להיעזר בספרים שנכתבו על ביאור הגר"א [כגון דמשק אליעזר, ברכת אליהו (רקובר) ועוד].

יח. אין להיכנס כלל לדיון אודות פסק ההלכה שהגר"א מתכוין לרמז, כלומר, אם מה שמציין ציון פלוני כוונתו לפסוק כמותו או לא. והאם הוא מסכים לדעת השו"ע או חולק עליו.

יט. אין לציין לדברי האחרונים המפלפלים בכוונת הגר"א וכדומה [רק לעיתים נדירות כגון אם האחרונים למדו חידוש מדברי הגר"א]. וגם לא ל'בירור הלכה', אף במקום שיש שם דיונים בדעת הגר"א, או הרחבה בענין שהגר"א דן עליו.

כ. אין לכתוב דיוקים וחידושים שאפשר ללמוד מדברי הגר"א, כל זמן שאין הדברים ברורים כשמש שאכן לכך התכוין הגר"א [אף אם ספרי זמנינו דייקו כן מהגר"א]. 

כא. כידוע שהגר"א חיבר את ביאורו כהשלמה לבאר הגולה, ומכל מקום אף שבמקומות רבים יש לדון מה בא הגר"א להוסיף על דברי באר הגולה, ובאיזה נקודה הוא חולק עליו וכדומה, אין להכנס לכל זה, אלא יש להתייחס לביאור הגר"א מצד עצמו לבד. 
כב. בהרבה מקומות כאשר כותב הגר"א 'שם', כוונתו לציון שהוזכר בבאר הגולה באותו הענין. כאשר הלומד יכול לטעות שכוונת הגר"א לציון של עצמו, יש לציין בהערה, שכוונת הגר"א לציון של הבאר הגולה.
כג. כאשר הגר"א מציין לבאר הגולה, אם הבאה"ג באותו העמוד אין צורך לצטט דבריו, אך אם הוא בעמוד אחר יש לצטט את דבריו.

כד. כאשר מובא בגר"א 'ליקוט', יש לעשותו כקטע נפרד בשורה חדשה, ובתחילתו לכתוב בסוגריים עגולות בסגנון אות הסעיף – (ליקוט), ובסופו – (ע"כ).
כה. בהערות יש לכנות את הגר"א 'הגר"א' ולא 'רבינו'.
ביאורי הפרי מגדים:

א. יש לנהוג בו כפי שנוהגים במדורי ביאורי הט"ז והמג"א.
ב. כל ס"ק בפמ"ג פותח ב'עיין מג"א' או 'עיין ט"ז'. יש לכתוב בכמה מילים את תוכן הדברים אליהם מתייחס הפמ"ג מיד לאחר מכן.

ג. לשון הפמ"ג קשה וקצרה, ויש לבארה היטב. חובה להשקיע כובד ראש ויישוב הדעת בבירור כוונתו. הלומדים הותיקים ודאי יודעים כי גם במהדורות החדשות של מכון ירושלים ואחרים, לא תמיד ירדו לסוף דעתו, ולעיתים אף הפיסוק נעשה שלא כדת. כאמור יש ללמוד את דבריו במתינות ובשימת לב, ולהיוועץ עם ת"ח ואחרים, כדי לדעת כיצד לבאר את דבריו.
לבוש, אליה רבה, שולחן ערוך הרב, מאמר מרדכי ותהלה לדוד:
לבוש, אליה רבה, שולחן ערוך הרב, מאמר מרדכי ותהלה לדוד
במדורים אלו יש לפסק את הטקסט ולהוסיף ציונים בתוך סוגריים במקומות הנדרשים. כמו כן יש להוסיף הערות שוליים, מטרת ההערות להביא את מקורות הדברים ולהרחיב בביאורם במקומות שיש בכך צורך, וכן לציין את דברי הפוסקים שדנו בדברי המחבר, ואת דעות הפוסקים שחולקים או מסכימים לדברי המחבר.

במקום שיש הרבה תירוצים על קושיא מסויימת או שיטות רבות, ניתן לכתוב בהערות את עיקרי הדברים, ולציין למדור 'בירור הלכה', שבו מובאים תירוצים נוספים או שיטות נוספות.

הוראות עריכת הביאור המשולב
כללים והנחיות לעריכת הביאור המשולב:
105. שילוב הביאור: יש לשלב ביאור בתוך דברי השו"ע ונו"כ, כאשר הנוסח מודגש והביאור בפונט רגיל בהתאם לסגנון, וכפי שיבואר להלן.
106. חובה להקפיד על כל אות הכתובה בטקסט ולא למוחקה כדי לייפות את הביאור.
107. יש להותיר את נוסח הטקסט המקורי ולא להשתמש בו כחומר ביד היוצר ולהטות משמעות של מילים ומשפטים מכפי שנאמרו במקור
.
108. במקום הצורך ניתן לחלק מילה לשתים [ולא לשלש!], ובלבד שלא תשתנה משמעות המילה עקב כך [אין די בכך שמשמעות הקטע כולו נכון ומדוייק, אלא צריך שכל מילה תהיה מכוונת למשמעותה המקורית
. ובודאי שיש לשמור שהמשפט בהמשך לביאור ישמור על כוונת השו"ע ונו"כ, ולא ישתנה רוח הדברים כלל
].
109. כל זה בתנאי שהמרחק בין חלקי המילה לא יעלה על מילים בודדות.
110. בכל מקרה אין להפריד את המילה אלא באות שאינה מעיקר המילה, כגון 'ו' [ולעיתים גם 'ב'] שהם אותיות קישור/שימוש, ולא באותיות שהם משורש המילה.
111. אין להפריד אות ממילה כאשר אותה האות ממילא תבוא בסמיכות לאותה מילה, לדוגמא: והעלו על המזבח עולות ושלמים, ולאחר מכן סתרוהו ונטלו את האבנים.
112. במילים בהם יש וא"ו החיבור וכדומה, צריך לתת את הדעת שהביאור ישתלב יחד עם לשון הטקסט, והוא"ו לא יעכב את רצף הקריאה.
113. יש לכתוב את הביאור בצורה שיִקָרֵא יחד עם הטקסט וישתלב בו, והלומד לא יתקע בשטף הקריאה, ולא לכותבו כפירוש חיצוני העומד בפני עצמו. על הביאור להיות צמוד ללשון הטקסט, וכן לפרש את המכוון והמשמעות העניינית. שימו לב! אין לחזור בביאורים על דברי השו"ע ונו"כ בניסוחים שונים, הביאורים מתחילים אחרי דבריו, לכן תמיד צריך להתחיל את הביאור ממקום שסיים המחבר, ובדברים הטעונים ביאור יש לבאר את הענין והנושא, ולא סתם לחזור על דבריו.
114. אם באים לבאר רק משמעות של מילה, תרגום או מושג קצר, יש להקיף את הביאור בסוגריים מרובעות, ויש להניח מקף בצמוד למילה: שודא דדייני [-השלכת הדיינים].
אם באים לבאר את תוכן הדברים, ואין הביאור נקרא כהמשך לדברי הפוסק, יש לכתוב את הביאור במקף בלי סוגריים: גבי הדר בחצר חבירו שלא מדעתו - שלא מידיעת הבעלים.
115. אין להקדים ולבאר את הטקסט לפני ציטוט לשונו, על הביאור לבוא לאחר לשון הטקסט [ובמקום הצורך כשהביאור מהווה כעין חזרה על דברי הטקסט בנוסח אחר, יש להוסיף מקף, וכדלהלן]. מבלי לגרוע מהאמור, במקום הצורך יש לכתוב הקדמה ורקע לפני דברי הטקסט או תוספת משפט שנקרא עם דברי הטקסט ומחויב לבוא לפניה.
116. אין להוסיף אותיות באמצע או בסוף מילה של הטקסט. וכן אין לתקן את לשונו מזכר לנקבה ולהיפך, אין זה ממטרותינו.
117. בביאורי הנושאי כלים, אין לשלב ביאור בין תיבות הדיבור המתחיל של המפרש.
118. קיטוע: בכדי שהחומר לא יופיע כ'גוש' אחד ארוך המקשה על המעיין, יש לחלק את התוכן לקטעים [היינו גם באמצע סעיף/ס"ק], וחשוב להקפיד על קיטוע סביר, שהקטעים לא יהיו קצרים מדי ולא ארוכים מדי, והכל לפי הענין ולפי שיקול הדעת.
119. פתיח קצר: יש להגדיר מטרת כל קטע אם פני הט"ז והמג"א לשאלה או תירוץ, ראיה או דחיה או דין חדש וכדומה.
120. כאשר נצרך תוספת ביאור על מה נסובים דברי הפוסקים, לדוגמא במקום שיש קודם לכן כמה שיטות או אופנים, יש להקדים ולפרט בשורה נפרדת: 'יש להקשות על שיטת הרמב"ם...', 'ויש להביא ראיה לשיטת הרמב"ם דאף בזמן הזה...'. ואילו במהלך משא ומתן רציף, די לכתוב באותה שורה: ויש להקשות/לתרץ.

121. ציון מקורות: יש לציין מקור לכל פירוש שמובא.
122. בדרך כלל כשמביאים ביאור יש להביא את שמות המקורות רק בהערה.
123. צורת ציון שם המפרש תיעשה באופנים הבאים: א. כאשר ההערה מכילה רק את המקור לפירוש, יש לכתוב: פמ"ג (א"א ס"ז). ב. כאשר ההערה מכילה מקור בתוספת פירוש אחר או קושיא, יש להניח נקודה בסוף הפירוש ולכתוב: פמ"ג (א"א ס"ז). והנהר שלום (סק"ג) פירש/הקשה... ג. כאשר ההערה מכילה רק תוספת הסבר או תירוץ קושיא וכדו', יש לכתוב: ואין להקשות... . נהר שלום (סק"ג).
124. אין להקיף את שמות המפרשים בסוגריים.
125. ניסוח: על הביאור להיות מנוסח היטב רהוט וממוקד, אין לסרבל או לכפול משפט פעמיים במילים שונות, ומאידך לא לתמצת יתר על המידה. יש להקפיד על שפת כתיבה מכובדת ולא להתבטא בסגנון של דיבור או מליצה. יש לכתוב את הביאור בשפה בהירה ושווה לכל נפש, ולא שיידרש מהלומד להתאמץ להבין מה עלה בדעתו של הרב העורך.
126. השלמת וגו'/וכו': כשהשו"ע או הנושאי כלים מביאים חלק מפסוק או ממשנה או מימרא בגמרא וכדומה ומסיימת וגו'/וכו', יש להשלים את סוף המשפט, ובמקרה הצורך להעתיק עד מקום שיש בו תועלת ללומד [את השלמת הפסוק או המשנה יש להעתיק לאחר מילת וגו'/וכו', למרות שאחרי ההוספה הפסוק מושלם
]. את השלמת הפסוק יש לעשות בפונט רגיל [ולא מודגש].
127. הדגשות: כל הטקסט של השו"ע ונו"כ צריך להיות בפונט מודגש, כולל כל הסימונים המופיעים בתוך הטקסט, כגון: סוגריים, נקודתיים. [כל הביאורים וההוספות שאינם מדברי השו"ע ונו"כ צריך להיות בפונט לא מודגש] כאשר נוסף ביאור המפריד בין הטקסט לסוגריים, יש להותיר את ההדגשה של הסוגריים, אולם נקודתיים, פסיק, נקודה וכדו' שאינן צמודים לטקסט אין להדגישם.
128. כאשר מוסיפים פסיק / נקודה / נקודתיים / גרש בצמוד לטקסט, יש להדגישם.
129. מקף לעולם אינו בא בפונט מודגש.
130. סימונים: אין להשתמש בסימני שאלה [?] קריאה [!] או כל סימון אחר בטקסט, מלבד פסיק [,] נקודה [.] ונקודתיים [:] ומקף [-], כפי שיפורט להלן.
131. מקף: מקף מקומו רק כאשר הביאור אינו יכול להקרא ברצף עם דברי הטקסט שלפניו [ואינו משמש כתחליף לפסיק], כגון בביאור מילולי החוזר על דברי הטקסט, לדוגמא: שלא מדעתו - שלא מידיעת הבעלים.
כאשר ישנו ביאור מילולי או תרגום קצרים ביותר, יש להקיפם בסוגריים מרובעות ולהניח מקף בצמוד למילה, לדוגמא: לא יסמוך [-ישען].
132. מלבד באופנים הנזכרים, אין להניח מקף. אין להניח מקף כתחליף לפסיק, לדוגמא :דעת התרומות – לאסור, ודעת הרשב"א - להתיר. וכן כאשר יש משפט ביניים בתוך הביאור, אין להניח מקף לפניו ואחריו, אלא להקיפו בסוגריים מרובעים, אמנם אין להרבות להשתמש בסוגריים מרובעים, ומה שאין מקומו בביאור עדיף להביאו בהערות.
133. יש להניח רווח לפני ואחרי המקף, אין לעשות פסיק לפני או אחרי מקף.
134. יש להשתמש רק במקף אמצעי [-], ולא במקף עליון או תחתון.
135. סוגריים מרובעים: יש למעט את השימוש בסוגריים מרובעים, ולהניחם רק במשפט צדדי שאינו ניתן להקרא ברצף, או בביאור מילולי כאשר הביאור אינו נקרא ברציפות עם המשך דברי הטקסט. אולם אין להשתמש בכך יתר על המידה, ובמקומות שאין בהם צורך והביאור לא מפריע לקריאה או שהוא משולב בתוך המילים, אין להשתמש בסוגריים כלל.
136. נקודתיים: יש להשתמש בנקודתיים באופנים דלהלן:
כשמובא פתיח קצר בשורה נפרדת, יש לסיימו בנקודתיים, לדוגמא: 'חוזר להקשות על הסוברים דטעם ההיתר הוא 'כיון דמדרבנן הוא'':
כאשר ממספרים תירוצים ושיטות שונות, יש לכתוב: ויש בזה כמה דעות: א. ב. ג.

וכן בסוף ס"ק יש להציב נקודתיים.
מדורי

העיונים
· הוראות עריכת 'בירור הלכה'
· הוראות עריכת 'אוצר הלכה'
· הוראות עריכת 'תמצית ההלכה'
· הוראות עריכת 'סיכום השיטות'
[הערה חשובה! עד עתה קבלנו בטעות הוראות שגויות, לפיהן 'סיכומי השיטות' הוא קיצור של ה'בירור הלכה', ו'תמצית הלכה' הוא קיצור של ה'אוצר הלכה'. כל זה מתבטל. יש רק מדור אחד: 'תמצית הלכה', שהוא קיצור של ה'בירור', ומדור נוסף בשם 'סיכום השיטות' שנעשה רק במקום שיש אוסף פרטים, כאשר יתבאר להלן בהוראות כיצד עושים כל מדור ומדור. ל'אוצר הלכה' אין מדור קיצור.]

הוראות עריכת 'בירור הלכה'
מדור 'בירור הלכה' ילקוט הכולל את כל תורת הפוסקים הראשונים והאחרונים [הן אלו שנכתבו על סדר הטור ושו"ע והן אלו שנכתבו על הש"ס, וכן המפוזרים בספרות השו"ת וכדומה] בדברים הנוגעים לנושאים שנידונו בסעיף, החל ממקורות ההלכות והדינים, ומשרשיהם בסוגיית הגמרא ושיטות הראשונים, ועד כל ענין שהרחיבו בו האחרונים בטעמי ההלכה, ובחקירות הלכתיות, או בישוב קושיא מסוימת.

המדור ישמש כעין 'אוצר מפרשי ההלכה', וכל לומד ומעיין ידע נאמנה שזו הכתובת לכל הקשור לכל סעיף וסעיף בשו"ע, גם יסודות וידיעות המופיעות בספרי השות"ים וכיוצ"ב.

137. תכולת המדור: מדור בירור הלכה כולל בתוכו בעיקר שלושה חלקים:
א. מקורות ההלכות דינים: ביאור שורשי ומקורות הנושאים הנידונים בסעיף, הבהרת יסודות הסוגיא, החל מהגמרא, הראשונים, הפוסקים וגדולי האחרונים ועד הכרעת השו"ע. כמובן שכאשר אין לעורך מה להוסיף על דברים המפורשים בבית יוסף ובנושאי כלים, מיותר להיכנס לחלק זה. מלבד אם הדברים מסועפים ויש בהם כמה שיטות וכדומה, שיש להביאם ולסדרם באופן שיהיה קל להבין ולסכם את הדברים. חשוב מאד להתמקד אך ורק בנושא הנדון בשו"ע, ולא להרחיב מדי במושגים שהם רק ה'רקע' לנדון בשו"ע, ואינם עיקר הנושא, יש צורך להבחין מה נחוץ בגוף הטקסט ומה מקומו בהערת שוליים כהשלמת הבנת הנושא.
ב. בירור וליבון השו"ע ונו"כ: טיפול בכל קושיא העולה ללומד בעת לימודו, בירור שיטות הראשונים והפוסקים בנושאי הסעיף. כל מה שמפלפלים/מקשים/מתרצים האחרונים על הטור, השו"ע הרמ"א והנו"כ, בעיקר את דברי אלו שחיברו חיבורים על סדר השו"ע.
דברים קצרים שנכתבו בביאור כוונת השו"ע ונו"כ, באים במדורי הפשט [אלא אם כן יש בזה חידוש דין, שאז יש להביאו במדור 'אוצר הלכה']. במדור זה יבואו רק נידונים ארוכים יותר שאין מקומם שם, או הרחבת הדברים שהובאו שם בקצרה. אולם דברים שמקומם בבירור הלכה יש להביאם שם, גם אם הובאו כבר בהערות על מדורי הביאורים.
ג. דיונים ונושאים המסתעפים מהסעיף: דיונים הלכתיים המסתעפים מפסק השו"ע ונו"כ. חשוב להדגיש, כי כל החומר המובא במדור 'אוצר הלכה' יש להביאו גם במדור זה, אלא שכאן הוא המקום להרחיב את היריעה בטעמי הדינים ובמקורות. כמו כן יש להביא את כל השאלות האקטואליות שדנים בהן פוסקי זמנינו, למרות שמביאים זאת גם ב'אוצר הלכה'.
138. מבנה המדור: סגנון סידור הדברים ידמה יותר ל'אוצר עיונים' מאשר ל'ילקוט ביאורים'. הקטע לא יפתח בציטוט מדברי השו"ע, אלא בסגנון של:
מקור הדברים בגמרא/רמב"ם/ בעל התרומות. בירור הדין לשורשו מדברי הראשונים והאחרונים על הגמרא או נו"כ הרמב"ם, כולל הדברים שאינם נוגעים להלכה באופן ישיר, אלא רק לבירור הסוגיא לשורשה. פסק ההלכה היוצא מדברי הגמרא והראשונים כפי שהובאו ברמב"ם/טור ושו"ע. דברי השו"ע והרמ"א בפסק ההלכה...הט"ז והמג"א נחלקו ביסוד הדברים....על קושיתו של המג"א נאמרו כמה תירוצים: א. במחצית השקל... ב. במשנה ברורה... ג. בחזון איש....
139. היקף וכלי עזר: במדור זה יבואו כל השיטות בענין, גם אלו שלא נפסקו להלכה, וגם אלו שלא הובאו בפוסקים כלל, כדי להביא לבירור הסוגיא בשלימותה.

· אין לכתוב את כל המשא ומתן של הראשונים והאחרונים בדברים שאין להם קשר ישיר לענין הנידון בסעיף. כמו כן אין להאריך או לנפח חומר באופן מלאכותי ולפרוס אותו על פני עמודים רבים. וברור שאין טעם להביא חומר "לא מעניין" רק בכדי למלאות את המכסה, ויתכן בהחלט שישנם סעיפים שאין הרבה מה לכתוב בהם, ואין טעם להלאות את הלומד בדברים צדדיים ובאריכות מיותרת. אך במקרה שיש לנושא כמה וכמה ראיות מגמרות שונות, יש להביא את כל הסוגיות השייכות לענין, כדי שהלומד כל סעיף ימצא את מבוקשו כאן. 
· יש לערוך את החומר באופן שהתחושה שתיווצר אצל הלומד שהדברים אכן מובאים כחלק מהסוגיא של הסעיף. לפיכך אין לכתוב זאת בסגנון של סיכום, אלא לפי סדר ליבון הדברים, קושיות ותרוצים.
· יש לזכור, שמדור 'בירור הלכה' אינו מתיבתא על הש"ס המיועד לרייד ישיבתי, אלא הוא חיבור על השו"ע, ועל כן תחילה יש לבסס את החומר על ספרים העוסקים בעיקר בפירוש השו"ע, ורק לאחר מכן לעבור הלאה.
· יש להיעזר בספרי כללים ומפתחות [ספר המפתח על הרמב"ם (פרנקל) וכדומה] ובמאגרי מידע ממוחשבים [חיפושים לפי נושאים או לפי סדר השו"ע], ובכל גורם אחר העשוי לתרום להבנת והרחבת הענין! [חשוב מאד להשתמש באוצרות השו"ת של אוצר הפוסקים המסודר לפי סימני שו"ע, ושם מובאים רוב דברי השו"ת על נושאי השו"ע, ניתן לקבל מהמכון מודפס את המראה מקומות עם תקצירי התשובות על כל סימן וסימן], ובפרט בספרים ממחברי זמנינו שסודרו על הלכות ספיציפיות. וכן מספרי 'כהלכתה'. וכמובן, שכדאי וחשוב להיעזר במתיבתא על הש"ס על שלל מדוריו, משם ניתן לדלות חומר רב על מקורות ההלכות מהש"ס.

מיותר להדגיש, שאין לסמוך בשום פנים ואופן על ספרי המלקטים בלא לעיין בגוף דברי הפוסקים והאחרונים המובאים בדבריהם.
140. חידושים עצמיים: אין להביא חידושים עצמיים בשום פנים ואופן. [אם ישנם דברים הנצרכים לתוספת ביאור בדברי הראשונים והאחרונים, והדברים מוכרחים ומדברים מצד עצמם, יש לכתבם בסוגריים, ולבדוק עם המבקר את נחיצות הדברים. כמו כן אם ישנם קושיות או סתירות מוכחות בדברי המפרשים ולא נמצא מי שמעיר על כך, ניתן לציין זאת לשיקול דעת הלומד, ולציין למבקר לבדוק זאת]. 
141. העתקות: אין לכתוב את דברי המפרשים בצורת העתקה, וכל שכן שאין להעתיק את לשונם [אלא אם כן הם כתובים בלשון הקודש צחה וברורה שכל נסיון לתרגם את דבריהם יהיה גרוע מהמקור]. אלא יש ללמוד ולהקיף את הנושא היטב, ולאחר מכן לערוך את דבריהם ולהגישם בשפה ברורה.
· כאשר בכל זאת יש צורך להעתיק משפט מלשון הרמב"ם, יש לעשות גרש בתחילתו ובסופו. אולם במדה ונחוץ להעתיק קטע שלם, אין לעשות גרש, אלא יש לעשות נקודותיים קודם המשפט, ובסופו לכתוב 'ע"כ'. לדוגמא: אולם הרמב"ם כתב: אבל במקום שכותבין ..... הרי זה חייב. ע"כ.
142. פירכות וראיות: כאשר יש לנושא מסויים כמות מרובה של פירכות או ראיות או כאשר ישנם תירוצים רבים על קושיא מסוימת, אפשר להסתפק בבולטים שבהם שטמונים בהם יסודות חשובים. במקום הצורך יש להביא בהערות את שאר הדיונים בענין או להפנות את הלומד לעיין באותם ספרים.
143. הערות שוליים: בהערות שוליים יש להרחיב את הנושא ע"י הבאת תירוצים נוספים או פרטים חשובים וכל מידע שיכול להועיל ללומדים. בצורה כללית כל דבר שמתארך ועוצר את שטף העניין, יש לכותבו בהערות כדי לא לסרבל את הענין. אין טעם להפליג למחוזות רחוקים ולהיכנס לדיונים צדדיים שאינם שייכים לנידון.
אין לכתוב בהערות: וראה בספר פלוני, אין כלל תועלת בציון סתמי ללא תכלית מוגדרת. צריך להיות ברור למעיין מהי הנקודה הנידונת באותו ספר. כמו כן אין לסיים קטע במילים: 'עיין שם', כאשר הובאו הדברים בשלמות.
אין להפנות להערת שוליים בתוך כותרת.
· במדור זה כל ההערות באות ברצף, על כן אין לחלק הערה אחת לכמה קטעים.
144. ניסוח וסגנון: הדברים אמורים להיות מוגשים בהרחבה ובבהירות ולהיכתב בשפה ברורה וקולחת, ועל כן אין לקצר ולתמצת יתר על המידה ולכתוב חצאי דברים עד שהלומד לא יבין את נקודת הענין, ומאידך אין להאריך יתר על המידה ולכתוב בצורה של מערכה שילאה את הלומד.
בתחילת הענין כאשר מביאים את שיטות הראשונים והפוסקים בנידון, יש לרכז תחילה את כל השיטות, ושיובן בצורה ברורה מה נקודת המחלוקת ביניהם, ורק לאחר מכן יש להרחיב בדיון על כל שיטה ושיטה.
145. כותרות: כל נושא יפתח בכותרת כללית עם אות [כדלהלן], ותחת כל ענין וענין בתוך הנושא תבוא כותרת משנה נפרדת בלא אות. חובה לעשות כותרת לכל ענין, גם לענין הראשון בנושא.
146. יש לנסח את הכותרת במטרה שתשקף את הנושא הנידון, ועל ידה יאתר הלומד את מבוקשו בקלות. על הכותרת להיות קצרה וממוקדת במילים בודדות ומדוייקות. אין לכתוב כותרת סתמית כדוגמת 'ביאור הקושיא' שאינה תורמת למעיין מאומה, וכן אין לפתוח כל כותרת במילה 'בירור' צדדי המחלוקת, אלא יש לגוון ולהיות יצירתי בבחירת כותרת שמתמצתת את נושא הקטע הספציפי. 
· הכותרת אינה אמורה להיקרא יחד עם הקטע, אלא מקדימה את הנושא הנידון בו, ואין להתחיל את הקטע כהמשך לכותרת.
· בדרך כלל אין לכתוב שמות המפרשים בכותרת, לדוגמא: תירוץ הריטב"א על קושית הרמב"ן / במחלוקת הראשונים האם מדובר... 
· אין להניח 'כותרת משנה' לכל שיטה/תירוץ/קטע חדש, לדוגמא לפני הבאת כמה תירוצים, אין לפתוח כותרת ולכתוב 'ישובים נוספים לקושיא זו'. אלא רק כשנושא מתפתח לכמה ענינים יש לעשות כותרת חדשה לכל ענין.
· בכותרות משנה, אין למקם סימן קריאה בתחילת הכותרת [!קושיית האחרונים על דין התרומות].
· את הכותרות יש לעשות בפונט מודגש. 
· כותרות נושא עם אות תבואנה בשורה נפרדת באמצע השורה, וכותרות משנה בתחילת השורה.
· אחרי הכותרת אין להניח נקודה.
147. מספור הנושאים: לפני כל כותרת נושא יש לעשות אות [א. דין אכילת מצה....].
· את מספור הנושאים יש לעשות רציף לאורך כל הסימן, ולא להתחיל בכל סעיף מחדש.
· מומלץ לעשות את אותיות המספור של הנושאים רק לאחר שהתקבלו הקבצים הסופיים מהביקורת, אז יש לעבור על כל החומר ולהשלים את ציוני האותיות בכל מקום [עד אז ניתן לכתוב בכל הפניה עי' בבירור הלכה (אות ?), ולהזריח בצהוב].
148. מובאה מכמה ספרים: כשמביאים ביאור בשם אחד או שנים מהראשונים או האחרונים יש לכתוב את שמו למעלה ולא בהערות. אמנם אין לכתוב ראשון ביחד עם אחרון, כגון כתבו הרמב"ן והרע"א, אלא יש לכתוב את הרמב"ן ובהערה לכתוב, וכן כתב ברע"א.
· כאשר מביאים בשם מספר ראשונים או אחרונים [משלוש ומעלה], יש לכתוב: כתבו הראשונים / האחרונים או יש שכתבו, ולפרט את שמותם בהערה.
149. אופן ציון מקורות: חובה לסמן את הספרים בהתאם לכללי מראי מקומות של המכון [נספח ב].
· כשמפנים לדברים שנכתבו ב'בירור הלכה' לעיל או להלן, יש לציין על פי הענין כך: '...על פי דברי הרעק"א (הובאו לעיל ס"ה בענין 'חקירת הרעק"א ביסוד דין הוחזק כפרן')'.
150. סדר הקטעים: חובה לסדר את הקטעים לפי הסדר, שו"ע אח"כ ט"ז ואח"כ מג"א. וכן בנוגע לתוכן, להתחיל עם מקורות הדין, ומה ששייך לדברי השו"ע והרמ"א על אתר, לפני שמרחיבים את היריעה בנושאים ודיונים אחרים.
151. נושא מורכב: במקומות שהביאורים מתרחבים, ונושא אחד מכיל כמה שלבים [ביאור, קושיא, תירוצים, ראיות וכדו'], אין לכתוב באופן שהלומד יקבל תחושה של מערכה, כגון: כתב הרז"ה... הקשה הר"ן... ותירץ ה.... והב"ח תירץ... ועוד תירץ... וכתב ... וכו'. אלא יש להגיש את הנושא באופן ברור ומסודר, ולכתוב לדוגמא: הראשונים נחלקו בביאור ..., ולמספר את הדיעות האמורות בענין [במקום הצורך יש לנסח כותרת נפרדת לכל נושא חדש, ובכך לשפר את בהירות הנושא ולהקל על החיפוש]. וכיוצא בזה לגבי מספר תשובות על קושיא אחת. במקרה שהראיות גולשות לסוגיות אחרות שאינן שייכות לסעיף הנוכחי, יש להביא בהערה את המרכזיות שבהן בקצרה ובתימצות.
152. קיטוע: בכדי שהחומר לא יופיע כ'גוש' אחד ארוך המקשה על המעיין, יש לחלק את התוכן לקטעים [היינו גם באמצע ענין], וחשוב להקפיד על קיטוע סביר, שהקטעים לא יהיו קצרים מדי ולא ארוכים מדי, והכל לפי הענין ולפי שיקול דעת העורך.
153. המחשות: בעת הצורך יש להוסיף טבלאות/ציורים או כל המחשה אחרת שמסוגלת להועיל ללומד, תוך תיאום עם העורך אחראי.
הוראות עריכת 'אוצר הלכה'
מדור זה נועד לרכז בכל סעיף וסעיף את כל חידושי הדינים הקשורים בו, האקטואליים והמעשיים, ולהביא בפני הלומד בגישה אקטואלית את כל חידושי הדינים שנוספו בספרי הפוסקים בענינים הנוגעים למעשה, הן מספרי הראשונים שלא הובאו בשו"ע, והן מספרי האחרונים. המדור מיועד בעיקר למי שרוצה ללמוד את השו"ע ונושאי כליו, מבלי להיכנס לחלק העיוני, ועבודת העורך היא להגיש בפני הלומד את כל הפרטים הנוגעים להלכה, עם כל שיטות הפוסקים שבכל פרט ופרט, החל מהפרטים ההלכתיים הכתובים בשו"ע והנושאי כלים [עם כל שיטות הפוסקים שבהם], ועד השאלות האקטואליות המפוזרות בספרי הפסיקה והשותי"ם, ונוגעים לסעיף. יש לציין כי המדור יודפס בכרך בנפרד.

במדור זה אין להיכנס למקורות ההלכות, לפלפולים, לחקירות בטעמי הדינים, לקושיות ותירוצים [שמקומן במדור 'בירור הלכה'], אלא רק להבאת השיטות והסברות החדשות, מתוך נימוקים מתומצתים בדרך קצרה, פרט למקרה שהדברים נוגעים למעשה, כגון חקירות שיש בהם נפקא מינה למעשה מכל צד וכדו'.

154. תכולת המדור: מדור זה כולל בתוכו בעיקר שני חלקים:
א. דברי האחרונים בהבנת הסעיף: דברי האחרונים בביאור דעת השו"ע ונו"כ, בפרטים הנוגעים למעשה.
ב. דיונים ונושאים הלכתיים המסתעפים מהסעיף: דיונים הלכתיים המסתעפים מפסק השו"ע ונו"כ. וכל מה שהאחרונים מרחיבים את היריעה בפרטים הלכתיים הנוגעים במישרין או בעקיפין לנושאי הסעיף. כמו כן יש להביא את כל השאלות ההלכתיות שנתחדשו בזמנינו ומצויים בספרי הפסיקה והשותי"ם.
· אין להיכנס לטעמי הדינים, לקושיות, תירוצים ולפלפולים שונים. במקום הצורך יש לציין בהערות שוליים היכן נכתבו הדברים בהרחבה, במדור 'בירור הלכה'.

155. מבנה המדור: מדור זה בנוי על סדר השו"ע, במבנה של 'ילקוט ביאורים' על הש"ס, ופותח בציטוט לשון השו"ע והרמ"א. אולם איננו עוסק בהסברת גוף ההלכה, או בקושיות ותירוצים, אלא מוסיף לקט חידושי דינים הקשורים לנושא. [כדוגמא ניתן לציין את הספרים 'פתחי תשובה' וכן 'פסקי תשובות', שמוסיפים נידונים חדשים שלא הוזכרו בשו"ע]. גוף הדברים יובא בסגנון קצר ותמציתי בגוף הטקסט למעלה, והשקלא וטריא המבארת את מקור הדברים, ואת המו"מ לסייע ולדון בהם, יובא בהערות שוליים.
156. כותרות ומספור: לכל נושא יש לתת כותרת, ולמספר את הנושאים במספור רציף לאורך הסימן.
· חלוקת הנושאים היא בעיקר לפי דברי השו"ע והרמ"א. כלומר, אין לחלק כל פרט הלכתי לנושא בפני עצמו, אלא חלוקת הנושאים תתבצע בהקשר לפרטים המובאים בשו"ע והרמ"א.
· במקרה הצורך בלבד, כגון כאשר נושא אחד מתארך ומסתעף לכמה חלקים שונים, ניתן ליצור כותרות משנה תחת אותו נושא.
· כללי צורת כותרות אלו זהה לצורת הכותרות במדור 'בירור הלכה'.
157. ציטוט לשון השו"ע והרמ"א: בשורה שאחר כותרת הנושא, יש לצטט את לשון השו"ע/הרמ"א הקשור לנידון. אין לצטט קטע שלם, ומאידך אין להביא רק שתי מילים ולכתוב וכו'. המעיין אמור להבין מתוך הציטוט במה דברים אמורים [יש להקפיד שהציטוט יהיה תואם לנוסח שו"ע מהדורת 'עוז והדר'].
· אחרי ציטוט לשון השו"ע יש להניח נקודה.
· ציטוט לשון השו"ע בא בפונט מודגש.
· כשיש כמה נושאים שונים על אותם המילים בשו"ע, יש לצטט את השו"ע פעם אחת, ובקטעים הבאים ניתן לכתוב 'שם.'. 
· אף כאשר הביאור נסוב על הנו"כ, על הקטעים להיות בנויים על דברי השו"ע בלבד, ויש לצטט מלשון השו"ע ולהמשיך: כתב הט"ז וכו'.
158. סדר הקטעים: לפי סדר דברי השו"ע והרמ"א.
159. בשאר הפרטים, כגון ניסוח וסגנון, הערות שוליים, כללי הבאת מקורות וציונים, וכו' הכללים במדור זה זהים לכללי מדור 'בירור הלכה'.

הוראות עריכת 'תמצית ההלכה'
160. מטרת המדור: מדור 'תמצית ההלכה' מיועד להיות כלי עזר לחזרה שינון וסיכום של השו"ע ונו"כ, וכן דיני ושיטות שאר כל הפוסקים בכל הנידונים ההלכתיים הקשורים לסעיף, ונפסקו להלכה. 
· במדור זה יש להביא בקיצור נמרץ, את כל שיטות הפוסקים שבכל עניין, פרט לשיטות יחידאה שנדחו מן ההלכה לגמרי, שאין להביאם שם. אלא שניתן לציינם [פלוני, ודלא כפלוני... או רוב הפוסקים ודלא כפלוני...].
161. צורת הבאת הדברים: יש לכתוב את הדינים בקצרה ובתמצות.
· בסוף הלכות מחודשות או שיש חולקים עליה, יש לכתוב בסוגריים מרובעות את בעל השיטה
, אבל בהלכה המוסכמת על הפוסקים אין לציין מקור.
· יש לכתוב את התמצית לפי סדר השו"ע [בדרך כלל], בצורה של סיכום השיטות.
· כל סעיף יש לחלק לפי נושאים, ולמספר את הנושאים לפי אותיות. [בכל סעיף יש להתחיל מספור חדש]. כאן ניתן ורצוי להשתמש במספור האוטומטי של תוכנת וורד.
· לפני כל סעיף יש לכתוב בשורה נפרדת, ובפונט מודגש את שם הסעיף – סעיף א.
162. ציון מקור הדברים: בסיום כל נושא בסעיף יש לציין היכן הובאו או נתבררו הדברים ב'בירור הלכה'. יש לציין 'בירור הלכה' ואת אות הנושא ולהקיפם בסוגריים מסולסלות {בירור הלכה יא}.  בסעיף שלא נוסף בו פרט מ'בירור ההלכה' יש לציין רק {שו"ע}.
הנקודה שבסוף הקטע, תבוא לפני הסוגריים המסולסלות, ולאחריהן אין להניח נקודה.
· בכדי למנוע שיבושים וטעויות, את הציון ל'בירור הלכה' יש לעשות רק לאחר שהתקבלו הקבצים הסופיים.
163. במדור זה אין לעשות הערות שוליים.
הוראות עריכת 'סיכום השיטות'
164. מטרת המדור: מדור 'סיכום השיטות' נועד אך ורק לסוגיות סבוכות במיוחד, שיש בהם ריבוי שיטות מסובכות, או שמסתעפים להרבה אופנים ודרכים שהלומד יצטרך לחשבנם זה מול זה, ומלימוד הסוגיא בבירור הלכה בלבד הוא יכול לצאת נבוך ומבולבל. ומטרת המדור, להגיש ללומד סיכום קצר ומתומצת.
עבודת העריכה במדור זה, היא לעשות סיכום קצר וברור של השיטות/האופנים למיניהם, מן המקור ועד לפסק ההלכה, כאשר עיקר הדגש הוא על הנקודות המורכבות, והכל בלשון קצרה וקולעת. באופן כללי עדיף להימנע מלהביא קושיות ותירוצים או פרטים כאשר אינם חלק מהמבנה המורכב של הסוגיא, אלא אם כן הם יחסרו בתמונה הכוללת של הסוגיא.
סוגיא שאינה מורכבת, גם אם היא ארוכה מאוד, אין לערוך עליה את מדור זה. כמו כן מספר רב של תירוצים על קושיא, או ריבוי שיטות שאינם מסובכות ומורכבות, אינם סיבה הכרחית לערוך את המדור.
165. צורת הבאת הדברים: יש לכתוב את השתלשלות הענינים בקצרה ובתמצות. ויש לחלק את הנושא המסוכם לפי כותרות משנה, כגון: סוגיית הגמרא; שיטות הראשונים; פסק ההלכה; אם הלוה חייב שבועה; כאשר טוען הלוה שכחתי וכו'.

166. כותרות: לכל סיכום סוגיא יש ליצור כותרת כללית, שתשקף את הנושא המסוכם, כאשר המילים הראשונות שלה הם 'סיכום דין'. לדוגמא: סיכום דין לוה שהוציא שטר מכירה. את כותרת זו יש לעשות במרכז השורה, בפונט מודגש עם קו תחתי.
· מתחת לכותרת הנ"ל יש לכתוב בפונט מודגש ובמרכז השורה את הסימן והסעיף עליו נסוב הסיכום, לדוגמא: סימן פה סעיף ג .
· בנוסף לכך יש לעשות כותרות משנה כנ"ל. יש למקם את כותרות המשנה בתחילת שורה, בפונט מודגש, עם סימן קריאה בתחילתם. לדוגמא: !סוגיית הגמרא.
167. במדור זה, אין הערות שוליים, וגם אין לכתוב מראי מקומות לספרי הראשונים והאחרונים.
· כאשר ישנה שיטה של שלשה מפרשים ומעלה, יש לכתוב כך: דעת האחרונים (תורת השלמים, תפארת למשה, שו"ע הרב וחזון אי"ש)...
· כאשר יש צורך להסגיר משפט, ניתן להשתמש בסוגריים מרובעות. כמו כן במדור זה ניתן להשתמש במקף, כגון בקנה מהראשון – נחלקו הפוסקים....
168. כאמור, בסוגיות שאינם מסובכות, אין צורך לעשות סיכום.
יודגש! חומר שימצא שחסרים בו שאלות בסיסיות ומהותיות בסימן, 
או שאינו ערוך לפי הכללים הטכניים, לא יתקבל במערכת!

נספחים
· אוצר מילים
· אופן כתיבת מראי מקומות, מהדורות וביבליוגרפיה
· סדר הבאת המפרשים

נספחים

נספח א' 
אוצר מילים
169. אין להשתמש במילים שאין הדרך להגותם במבטא של לשון הקודש, או במונחים הזרים למי שאינו דובר עברית, למרות שיש לביטוי זה מקור דומה בתנ"ך.

170. דוגמאות למילים שאין להשתמש בהם:

· ליישב במספר דרכים/אופנים. אלא בכמה דרכים/אופנים
· אין בעיה כלל
· בהנחה ש...
· בחת"ס הצביע על כמה שינויים בין...

· בניגוד ל... / בשונה מ...
· בקשר ל...

· בשלב זה...
· דבר זה 'נָתוּן למחלוקת' ראשונים. צריך לכתוב: דבר זה תלוי ב.......
· דין מעניֵין

· הסמ"ע מנסה לתרץ...

· הבית יוסף עומד על / יעמוד על / להלן נעמוד
· הציג את..../ מציגה את....

· הרשב"א מתייחס...

· זאת שלא כדעת ה...

· יש לציין שברמב"ם מבואר...
· למרות ש....
· לעומת זאת

· מיקום/מיקומה

· מסיק הט"ז..

· מסכם המג"א......
· מעונין/נת
· מתבסס

· פריטים
· קטע
· ראובן סמך על שמעון...

· רצף
· שיבוץ/משובצת
· תשלום ממוני

· משפט זה. אפשר להשתמש רק בהקשר למשפט בין שני אנשים [דין תורה], אבל לא בהקשר שמשתמשים בעברית כגון: משפט זה נאמר אך ורק ל....... וכדו'

· מושג/מושגים. אפשר להשתמש רק בלשון הקודש כגון: זה דבר בלתי מושג לאנשים כמונו. אבל אין לכתוב את זה במובן שבשפה העברית כגון: אין כזה מושג/ מושגים חדשים וכדו'.
· הבדל מהותי. אבל אפשר לכתוב הבדל במהות.
· במקום בו.../ באופן בו...../מקומות בהם....
· המילה 'אֵלו' משמשת אך ורק בלשון פתיחה כמו: ואלו הן, אלו דברים, וכדומה. אבל אי אפשר להשתמש בזה בלשון שאלה כמו: באלו אנשים דיברה הברייתא וכדומה.
· עניָן, קניָן, מניָן, ודומיהם נכתב עם יו"ד אחת בלבד. וכן ידים.
· קושיא, סברא, מסקנא, גירסא, עם אל"ף בסוף, (לאפוקי מ'דרשה' שנכתב עם ה"א בסוף).

· ישנם מילים שאולי על פי הסברא/הדקדוק צריכות להכתב עם שני יודי"ן, אבל לא מצינו בספרים שנכתבו כך ועל כן אין לנו לשנות דבר זה. כגון: ייאכלו, ייקרעו, ייפקעו, יידחה וכיו"ב צריך לכתוב עם יו"ד אחת בלבד ומתוך הענין יובן ללומד מה הניקוד.
171. במטרה לשמור על אחידות לשונית וכללי כתיב מלא וחסר בין כלל העורכים והמבקרים מצו"ב רשימת מילים כפי שנקבעה צורת כתיבתם בכל מדורי 'מתיבתא' ושו"ע 'עוז והדר' המבואר.
	(שם) לווי

	אורכה (במפיק ה"א)

	אזנה

	אזנים

	אַחְוָה – אחוה

	איגרת

	אייגר

	ב"ד (בית דין)

	באזנה

	בְּהִוָלֶד – בהיולד

	ביאר

	ביאור/ים

	בירך

	בירכו

	בכותבו

	בְּנוּיָה – בנויה

	בְּנִיָה – בנייה/תו/תם

	בקי

	בְּרִיָה – בריה

	ברייתו

	גְבִיָה – גבייה/תו/תם

	גִדוּלוֹ – גידולו

	גדֵלָה – גדילה

	גוויה

	גזֵרה – גזירה

	גירסא

	גירסתנו

	גירש/ה/ו

	דאורייתא

	דביקות

	דוקא

	דחִיָה – דחייה/תו/תם

	דעתנו

	דרשה (למעט בטקסט ארמי)

	האמנם

	הוה אמינא

	הָיְתָה – היתה

	הכשֵרוֹ – הכשרו

	הלא

	הנהגתינו [הנהגות שלנו]

	הנהגתנו [הנהגה שלנו]

	הַשְׁוֶה/הִשְׁוָה – השוה

	התוַדָה – התוודה

	התכוין

	התנהגותנו [ביחיד]

	וַדָאוּת

	ודאי

	וידוי

	וְיִפָּסֵל – ויפסל

	ולד

	וְצִוָנוּ – וצונו

	זכִיָה – זכיה

	זכייתו/זכייתם

	זמננו (ברבים זמנינו)

	חבירו

	חֹדֶשׁ – חודש

	חֳדָשִׁים – חדשים

	חטים

	חַיָב – חייב

	חִיֵב – חייב

	חמשה

	חמשים

	חִסָרון – חסרון

	חֶצְיָם – חציים

	חִצִים – חצים

	חצֵרות – חצירות

	יִבָּנֶה – יבנה

	יִבְשׁוּ – ייבשו

	יִדְחֶה – ידחה

	יִדָחֶה – יידחה

	ידים

	יוונים

	יון

	יִוָתְרוּ/יותְּרוּ/יוַתְּרוּ – יותרו

	יחדיו

	יִחוּד – יחוד/נו

	יחודינו [ברבים]

	יְטַמֵא/יִטְמָא/יִטַמֵא – יטמא

	יְכָלְתּוֹ – יכלתו

	יִמָנַע – ימנע

	יִפּוֹל – יפול

	יֵצֵא – יצא

	יקוּיַם – יקוים

	יקח

	יִרְאוּ [- יפחדו] – ייראו

	יִרְאוּ/יָרְאוּ – יראו

	יִשָׁאֵר/ו – ישאר/ו

	יִשֵׁב – יישב

	יִשׁוּב – יישוב

	יִשַׁן – יישן

	יתחיֵב – יתחייב

	כוונה/תו/תם

	כח/ו/ם

	כִּיווּן – כיוון

	כֵּיוָן/כִּיוֵן – כיון

	כפורים

	כפים

	כשרה

	כשרות

	כתיפו

	לאוין

	לאוסרה

	להיטיב

	להיעשות

	להיפטר

	להישמר

	להכנס

	להשמיענו

	להתוודות

	להתייבם

	להתייחד

	לֹוֶה (אדם)

	לוֹוֶ​​ה (פעולה)

	לוִיִם – לויים

	ליָבָם - ליבם

	ליבָמָה – ליבמה

	לייבם

	לייבמה

	ליישב

	לכותבה

	למדים

	לעונשו (לענוש אותו)

	לעיין

	לפי"ז

	לקיים

	מאד

	מדה

	מדויק/ת/ים

	מדייק/ת

	מחויב

	מחויבים

	מחייב/ים

	מחייבים

	מייבם

	מיישב

	מיישבת

	מלוא

	מלַוִים/מַלְוִים – מלוים

	מלים

	מניינ/י/ם

	מניָן/מניִן – מנין

	מסוים

	מסוימים

	מסייע

	מסים

	מעַיֵן – מעיין

	מעיָן – מעין

	מצַוֶה/מִצְוָה – מצוה

	מצויים

	מצַוים – מצוים

	מצוַת – מצות/ו/ם

	מקַוֶה/מִקְוֶה – מקוה

	מקיים/ להתקיים

	משנתינו

	מתחייב /להתחייב

	רמון/ רמונים

	מתכוין

	מתקיים

	נדה

	נדוניא

	נידונים

	נידונת

	ניזונת

	ניכר/ים/ות

	ניקח

	נישואין

	נסים

	נקבה

	סדרם [ - סדר שלהם]

	סוגיא

	סוגיין

	סוגייתנו

	סיָג – סייג

	סידרם [ - סידר אותם]

	סייעתא

	עדיין

	עוונות/י/ם

	עַוְלָה – עוולה

	עון

	עיור

	עיי"ש

	עינים

	עלייה

	עמהם

	עִמוֹ – עמו

	עִמָם – עמם

	ענייני/ם

	ענין

	ענינינו [ברבים]

	עניננו

	ענשו (עונש שלו)

	עשויה

	עשויים

	עשייה/תו/ם

	פירוש

	פירשו

	צוָאָה – צוואה

	צואר

	ציוה/תה

	ציווי

	קושיא

	קושיין

	קושיית

	קושייתנו

	קיבל/נו

	קיי"ל

	קיים/ים

	קניני/ם

	קנין

	ראויים

	ראָיָה – ראיה

	ראִיָה - ראייה

	ראייתו/ם

	רבינו

	רגלים

	ריחים

	שבלים

	שוה/ים

	שויָם – שויים

	שולחן

	שיטמ"ק

	שייך

	שינויים

	שינים

	שיעבוד

	שיעור

	שיערו

	שלֵמוֹת/שלֵמוּת – שלימות

	שנִיִם – שניים

	שנַיִם – שנים

	שפתים

	שתיית/ו/ם

	שתכנס

	תאוה

	תאוותו/ם

	תוקפו

	תכנס

	תיקון

	תיקנו

	תירוץ

	תירצו


נספח ב'

אופן כתיבת מראי מקומות, מהדורות וביבליוגרפיה
חשיבות ציון מראי מקומות:
מטרת ציון מראי המקומות היא לסייע ביד הלומד לאתר את מקורות הנושאים הנידונים, ולאפשר לו לבדוק אותם בכוחות עצמו. מעבר לכך ציון מראה מקום נותן תחושה של אמינות בקשר לנאמר בחומר, לעומת דברים הנכתבים ללא מקור שקשה לבדוק את מידת אמינותם, בבחינת 'הרוצה לשקר ירחיק עדותו'. ובכך ציון מראי המקומות הופך את היצירה למשהו שלם בעל טעם וחן. מחמת כן אין לזלזל בהוראות אלו, למרות שייכותם לחלק הטכני כביכול. זאת ועוד שממלכת התורה 'עוז והדר' קבעה סטנדרטים חדשים בכל הקשור לסימון מראי מקומות מדויקים.
משום כך חשוב לציין מראי מקומות מדוייקים ומפורטים [לדוגמא בשו"ע יש לציין את מנין הסעיף בנוסף על מנין הסימן], כדי לחסוך מהלומד חיפושים מיותרים. יש לזכור שמבחינת העורך שכבר עיין באותם ספרים, לא מדובר ביותר מתשומת לב והשקעה קטנה, שתועלתה מרובה לכל מעיין בחומר.

הוראות כלליות למראי מקומות ב'שו"ע 'עוז והדר' המבואר':
172. יש לציין את מראי המקומות כדלהלן: תנ"ך - (שמות כב ד), משניות – (שבת פ"א מ"ג), בבלי - (שבת קיא.), ירושלמי - (שבת פ"א ה"ב), רמב"ם – (אישות פ"ב ה"א), שו"ע - (חו"מ סי' ד ס"ד), ש"ך (חו"מ סי' עב סק"ד).
173. כשהמובאה מופיעה במספר מקומות, יש לציין למקור העיקרי. אין צורך לפרט יותר ממקור אחד, אלא אם כן יש תוספת דברים במקום הנוסף.
174. הסוגריים נועדו לציון ולא לקריאה שוטפת. לכן יש להקפיד שהסוגריים לא יהיו חלק מקריאת הטקסט. אין לכתוב (בסי' כו), (בד"ה אמר), אלא (סי' כו), (ד"ה אמר).
175. בתוך סוגריים של מראה מקום יש לכתוב סי' [וכאשר כותבים את מראה המקום ללא סוגריים יש לכתוב סימן, כגון: אמנם בסימן קכ"ב (ס"ב) כתב ...].
176. כשמספר הס"ק הוא אות אחת, יש לכתוב את האות במילה אחת עם ס"ק [סק"א / סק"כ] וכשהוא  יותר מאות יש לכתוב בשתי מילים [ס"ק יא].
177. מובאה בשם ראשונים שלא חיברו ספרים או שאינה מופיעה בספריהם, יש לציין כדלהלן: ולפי שיטת הרא"ה (הו"ד ברא"ש פ"ד סי' ב). חובה לבדוק היטב אם אין הדברים מצויים לפנינו בספרים שהם עצמם חיברו שלא על סדר הגמרא, למשל כשרשב"א מביא ראב"ד יש לבדוק האם זה כתוב בהשגות הראב"ד על הרי"ף והבעה"מ, או ר"ת בספר הישר וכדומה.

178. במקום הצורך כגון בספר ששם המחבר אינו מפורסם, או שישנם כמה ספרים בשם זהה, יש לכתוב בסוגריים את שם המחבר בקצרה: כתב בדברי חיים (אוירבאך, יו"ד סי' ד).
179. יש לכתוב את שמות הספרים לפי צורת הופעתם בדף השער של אותם הספרים.
180. כשמצטטים מהשו"ע, יש לכנותו 'שו"ע' ולא 'מחבר'.
181. סימונים: אין להוסיף גרש/גרשיים/פסיק/מקף בתוך המ"מ, לדוגמא: (שמות כ"ב ד'), (שמות כב, ד), (כתובות קי"א), (חו"מ סי' ד'), (ס"ק כ"ד), (חו"מ סי' ד, ס"ק כד). למעט במקרים שלהלן:
 1. בשמואל, מלכים ודברי הימים יש לציין גרש על אות הספר (שמואל א' ל כט). 2. כאשר כותבים את מראה המקום ללא סוגריים יש להוסיף גרש/גרשיים, לדוגמא: אמנם בסימן קכ"ב (ס"ב) כתב ... או ובדף נ' / ק"י איתא. 3. כשיש שני מקורות או יותר, יש להניח פסיק בין המקורות, לדוגמא: (ירושלמי שקלים פ"א ה"ד, פרקי דרבי אליעזר פמ"ח). אולם כשהמקור הראשון מצוין לפי דפים, שבלאו הכי יש נקודה או נקודתיים, יש לציין ללא פסיק (רשב"א בכורות יג. שבלי הלקט סי' כד).    4. כשמראה המקום מתפרס על פני שתי פסוקים או יותר, יש לציין: (בראשית א א-ג), ואם הוא מבוסס על שתי פסוקים באותו פרק שאינם רצופים, יש לציין כך: (בראשית א א, ד). וכן בציון לשאר ספרים.
182. יש לאחד את הפרק/משנה/הלכה/סעיף/ס"ק עם המנין הרלוונטי, ולכתוב: פ"ג/ה"ד/ס"ו/ סק"ג.
183. כמו כן כאשר המנין מכיל יותר מאות אחת יש לכתוב: פכ"ג / מט"ז / הי"ד / סי"ג, למעט בס"ק שיש לכתוב: ס"ק טו.
184. ציון 'שָּׁם': יש לציין 'שם' כל עוד הציון הקודם מובא באותו ענין, ואין בינתיים ציון אחר.
185. כאשר מציינים פרק ופסוק ואח"כ מציינים שוב לפסוק באותו הפרק, יש לציין כך: (שם כ מח), ולא (שם שם מח).
186. כאשר מציינים לספרים הבנויים על סימנים וסעיפים, יש לכתוב: שם סמ"ח, ולא: שם מח.
187. מהדורות: יש לציין מ"מ של המפרשים לפי המהדורות המקובלות [ראה להלן].
188. ציון מתאים: לא ניתן לפרט את כל הצורות האפשריות לציון מראה מקום, וכל ספר צריך לציין באופן המתאים לו, ולפי החלוקה הפנימית שלו, לדוגמא בהפניה לספר כנסת הגדולה, יש לפרט: הגה"ט/הגב"י. ויש להתבסס על המהדורות המקובלות השכיחות אצל הלומדים.
189. חריגות: מבלי לגרוע מההוראות דלהלן, במקום שציון לקטע מסוים בספר בהתאם לכללים הרגילים, לא יועיל למעיין למצוא את הנושא בקלות, אפשר לחרוג באופן מקומי מההוראות ולציין בצורה שתסייע למעיין לאתרו, וכמובן בהתחשב ברוח הכללי של ההוראות.

תנ"ך:

190. מקום הציון לפסוק הוא לפניו, לדוגמא: שנאמר/כמו שכתוב (בראשית ב א) 'ויכולו השמים והארץ וכל צבאם' וגו'. אולם כאשר פסוק מובא ללא הקדמה בא הציון לאחר הפסוק, לדוגמא: כל המברך ברכה שאינה צריכה, עובר משום 'לא תשא' (שמות כ ו).
משנה ומפרשיה:
191. כאשר מציינים למשנה במסכת שיש עליה תלמוד בבלי, יש לציין למיקומה בדפי הגמרא ולא למיקומה במשניות.
192. מפרשי משניות, כגון: רע"ב, תוס' יו"ט וכדומה, אין לציין ד"ה בנוסף לפרק ומשנה.
גמרא ומפרשיה:
193. יש לציין מראה מקום לכל מובאה, גם כאשר מביאים מפרשים מאותה סוגיא [וגם אם הם על אותו משפט של הגמרא]. כשרש"י רמב"ן ורשב"א פותחים בד"ה זהה יש לכתוב את הד"ה רק פעם אחת אחרי הרשב"א.
194. כאשר מביאים מפרשים/פוסקים שנכתבו על הסימן הנוכחי, יש לציין רק את האות/ס"ק ולא את ההלכות או את הסימן. כמו כן כל ציטוט מספרים שנכתבו על אותם הלכות [כגון טוען ונטען], אין צריך להזכיר את שם ההלכות, גם אם הדברים לא נכתבו על אתר. מלבד כאשר הם מובאים יחד עם פוסקים מהלכות אחרות.
195. כאשר מציינים למפרשים שעל אותו הסעיף, אין צורך לציין למספר הסעיף, [הוראה זו היא גם כאשר מציינים למפרשי הטור על אתר, למרות שחלוקת סעיפי הטור שונה]. אולם כאשר יש צורך לציין לפי ד"ה, וכן אותם אלו שתוכן דבריהם מחולק לפי ס"ק, יש לציין אליהם כרגיל.
196. בראשונים שנדפסו על הדף [כגון רש"י ותוס'], כאשר דיבור המתחיל מופיע בעמוד מסוים והנושא המצוטט נמצא בעמוד הבא, יש לציין את העמוד שבו מופיע הד"ה.
197. בדרך כלל יש לציין בד"ה רק מילה אחת. במקרה שיש באותו עמוד ד"ה הפותח במילה זהה, יש להוסיף מילה או שנים כדי למנוע טעות בזיהוי. כשיש שני ד"ה זהים לגמרי, יש לכתוב כך: (ד"ה אמר רבא – הראשון/השני).

198.  כאשר מצטטים תירוץ אחד מבין כמה תירוצים של תוס' וכדומה, יש לכתוב: (ד"ה רבא, בתירוץ הראשון/השני).

199. כשמציינים לפוסקים שעל סדר הש"ס, יש לציין את הפרק בנוסף לסימן המדובר אע"פ שזה בסדר רץ בכל המסכת, לדוגמא: מרדכי (פסחים פ"ג סי' תתרלח).
200. יש לכתוב (כתובות קיא.), ולא (כתובות דף קיא.), (כתובות קיא ע"א), (כתובות קיא, א).
201. שמות המסכתות יש לכתוב ללא ראשי תיבות, ובתוך סוגריים של מראה מקום יש לכתוב בר"ת, לדוגמא: ר"ה, מו"ק, ב"ק.
202. כשמציינים לספר שבנוי על רש"י ותוס' כגון מהרש"א פנ"י וכדומה, יש לכתוב : וכתב המהרש"א (בתוס' ד"ה אמאי). וכמו כן במפרשי השו"ע כגון כשמביאים מחצית השקל יש לכתוב: (על מגן אברהם סק"ז). [אמנם בפרי מגדים יש לכתוב א"א סק"ג / מש"ז סק"ג. להוציא במקום שהפמ"ג מובא לאחר שהובא מג"א ומובא עליו, שאין לציין כלום על הפמ"ג].
203. כאשר יש בספרי האחרונים מספר קטעים על דיבור אחד של רש"י או תוס', יש לציין כדלהלן: כתב מהרש"א (בתוס' ד"ה אמאי, בא"ד).
רמב"ם ושו"ע:
204. כאשר מצטטים מדברי הרמב"ם, אין צורך לכפול את מראה המקום לנושאי כליו כאשר עסוקים באותו ענין [כיון שאין בהם חלוקה פנימית לאותיות/סקי"ם בתוך כל הלכה], לדוגמא: ברמב"ם (אישות פ"ב ה"ו) כתב... ובכסף משנה הקשה... . אולם בנו"כ השו"ע, יש לפרט את מנין הס"ק, לדוגמא: בשו"ע (חו"מ סי' עב ס"א)... ובש"ך (סק"ו) כתב...
205. יש לכתוב את שמות ההלכה של הרמב"ם ללא ראשי תיבות, לדוגמא: 'איסורי ביאה' ולא 'איסו"ב'.

206. בספרי ההלכה שלא ע"פ סדר השו"ע המסודרים ע"פ סימנים בסדר רץ מתחילתו ועד סופו, אין צורך לציין את שם ההלכות הנידון בנוסף לסימן, לדוגמא: שבלי הלקט (סי' ה) ולא שבלי הלקט (ענין תפילה סי' ה).

207. בספרי הלכה הבנויים על סדר שו"ע, כגון: חלקת מחוקק, ש"ך, מגן אברהם, בית שמואל וכדו', יש לציין ס"ק ולא אות [ישנם יוצאים מן הכלל המפורטים בטבלה להלן]. חוץ מאלו הבנויים לפי סעיפי שו"ע [ואינם מחולקים לסעיפים קטנים], שיש לציין לאותו סעיף, ובמקום הצורך גם דיבור המתחיל.
208. יש לכתוב את מנין הסעיף בראשי תיבות, לדוגמא: (חו"מ סי' מג ס"ב), ולא (חו"מ סי' מג סעי' ב). וכאשר הציון מתייחס לכמה סעיפים, יש לכתוב: (חו"מ סי' ח סעיפים ג-ו) / (חו"מ סי' ח סעיפים ג, ו). 
209. יש לציין את מנין הסעיף אף בסימן המכיל סעיף בודד.
210. בטור ושו"ע יש לכתוב תמיד את החלק, או"ח או יו"ד [למעט אם באותו ענין כבר הובא בשם סימן זה, שאפשר להשתמש ב'שם']. אין לפתוח 'אורח חיים' / 'יורה דעה', אלא לכותבם בר"ת.
טור ונו"כ: 
211. טור - יש לציין לפי סימן לחוד – אמנם הטור (סי' כב) כתב וכו'. כאשר המובאה היא בתחילת הסימן או בסופו, ניתן לציין לכך, כגון (סי' מב בתחילתו/בסופו). 
כשמציינים לטור בחו"מ יש לציין לסעיפי הטור [דהיינו לפי חלוקת הסעיפים שעשו המדפיסים בחו"מ. אשר ברוב הדפוסים אות הסעיף היא בכתב רש"י ובסוגריים עגולות – (א). וכידוע רוב הפוסקים ובראשם הסמ"ע והש"ך נהגו לציין לפי חלוקה זו. וכן על חלוקה זו בנויים הב"י, הב"ח, הדרישה והפרישה.].
212. בית יוסף - יש לציין לפי ד"ה (סי' עב ד"ה ואע"ג), היינו לפי הד"ה הקטן לפי מכון ירושלים – שירת דבורה. אם הקטע מתחיל במילים 'ומה שכתב' או 'ומה שכתב רבינו' אין להביא מילים אלו אלא לציין רק את ההמשך.
כשמציינים לבית יוסף בחו"מ יש לציין לסעיפי הטור [ולא השו"ע] (סי' עה ס"ג), ואם מציינים לדיני המחודשים יש לציין (סי' עה מחודש ג). [בחו"מ ציינו המדפיסים הקדמונים לאורך הסימן את דיני המחודשים שמנה הבית יוסף בתחילת הסימן, ועשו אות לפני כל מחודש, אותיות המחודשים הם באות דפוס בסוגריים מרובעות – [א]]. כאשר המחודש הוא באמצע סעיף ארוך, יש לציין גם לסעיף - הב"י (סי' עג סכ"ב מחודש ו).
213. ב"ח – בכל חלקי הטור יש לציין לפי סעיפי הב"ח [בחו"מ הם גם סעיפי הטור].
214. דרישה/פרישה – בכל חלקי הטור יש לציין לפי ס"ק - (סי' ח ס"ק יג), ובחו"מ לפי סעיפי הטור (סי' עה ס"ח). בחו"מ מצוי שבתוך סעיף אחד יש הרבה דיבור המתחיל, במקרה כזה יש לציין גם לד"ה - הפרישה (סי' עב סכ"ב ד"ה חייב שבועה).
215. דרכי משה – כאשר רוצים לציין לדרכי משה הקצר, יש לציין אך ורק לפי מה שמופיע בדרכ"מ הקצר שנדפס בטור 'המאור', או למקור הציון העיקרי הנמצא בדרכ"מ הארוך. אך אין לציין כלל לפי דרכ"מ הקצר שבטור מכון י-ם 'שירת דבורה', ששם הם הוסיפו הוספות ואותיות רבות, שאינם מופיעים בשאר מהדורות הטור. בטור שלנו יופיעו רק האותיות שיש בדפוס ראשון.
דרכי משה הקצר – בכל חלקי הטור לפי אות – (יו"ד סי' לה אות ג).

דרכי משה הארוך – בחו"מ - (הארוך חו"מ סי' לה ס"ב ד"ה והנה) לפי סעיפי הטור. בשאר חלקי הטור - (הארוך יו"ד סי' לה אות ג ד"ה וזאת) לפי אותיות הדרכ"מ.
ספרות השו"ת:
216. כשמציינים לספרות השו"ת יש לכתוב את המילה 'שו"ת' בתוך הסוגריים של מראה המקום, לדוגמא: כתב החתם סופר (שו"ת אהע"ז סי' קי).
217. שו"ת בעל מספר מהדורות או דפוסים, יש לציין מהדו"ק/מהדו"ב וכדומה, לדוגמא: שו"ת מהר"ם מרוטנבורג (ד"פ/ד"ל/ד"ק סי' יח), נודע ביהודה (מהדו"ק יו"ד סי' ד).
אופן הציון בספרים השונים מהדורות וביבליוגרפיה:

תנ"ך, ספרי חז"ל [ומפרשיהם]:

	תנ"ך
	(בראשית כג א) / (שמואל א' לח כט). יש לכתוב ישעיה ולא ישעיהו וכדומה.

	משנה
	(פאה פ"ד מ"ג) מהדורת ע"א פירושים - וילנא (בר אילן)

	בבלי
	(יבמות צ:) 

	ירושלמי
	(סוכה פ"ב ה"ד) / (סוכה פ"ב ריש/סוף ה"ד) מהדורת וילנא (DBS , או בר אילן לפי מנין ההלכה המסומן בתוך קו נטוי). כשההלכה ארוכה, יש לציין את הדף והעמוד לפי דפוס וילנא

	תוספתא
	(נזיר פ"א ה"י)  מהדורת וילנא (DBS)

	מסכתות קטנות
	מסכת גרים / דרך ארץ רבה / זוטא (פ"א ה"ח) מהדורת וילנא 

	מכילתא
	(משפטים מס' דנזיקין פ"א) לפי DBS   סתם מכילתא היא מכילתא דרבי ישמעאל

	מכילתא דרשב"י
	פרק ופסוק (וארא כ ג) מהדורת אפשטיין (בר אילן)

	ספרא – תורת כהנים
	(בהר פ"א) לפי פרקי הספרא (ולא החומש) - לפי בר אילן

	ספרי
	לפי פיסקא - (ואתחנן פ"ז) לפי DBS

	מדרש רבה
	(ב"ר/במ"ר טו ה) / (שיהש"ר ב ה א). מהדורת וילנא (DBS, בבר אילן לבחור במהדורת וילנא)

	מדרש תנחומא
	(תזריע ה) דפוס ורשא (DBS, בבר אילן לבחור במהדורת ורשא)

	פסיקתא
	(פ"ג). יש להבדיל בין פסיקתא דרב כהנא לפסיקתא רבתי, ולציין ברור

	זוהר
	(ויצא לג:) מהדורת וילנא (בר אילן). יש לפרט מדרש הנעלם, רעיא מהימנא, אדרא רבה וזוטא וכדו', לדוגמא: (רעיא מהימנא כי תצא רעו.)

	זוהר חדש 
	(זוהר חדש רנט:) מהדורת מונקאטש (בר אילן), ובמגילות לציין שם המגילה: (זוהר חדש רות ע.).

	תיקוני זוהר 
	(תיקון י"ז כט.) לפי בר אילן

	ילקוט שמעוני
	(בראשית רמז יג) לפי בר אילן


ספרי ראשונים ואחרונים (לפי סדר א-ב), כמדגם בעלמא:
	אבודרהם
	(הל' ברכות השחר)

	אבני מילואים
	(סי' טז סק"ב ד"ה וראיתי) רק לפי המהדורות הישנות והמקובלות

	אור זרוע
	(ח"ב סי' שפג)

	אחיעזר
	(ח"ג סי' לז)

	איסור והיתר
	(כלל לט דין ג)

	אליה רבה [ולא רבא!]
	(סי' א סק"א)

	אפיקי ים
	(ח"א סי' ז)

	ארצות החיים
	(סי' ח לב הארץ ס"ג / המאיר לארץ סק"י / ארץ יהודה סק"ד)

	אתוון דאורייתא
	(כלל ח)

	בית יוסף
	בחו"מ יש לציין לסעיפי הטור [ולא השו"ע] (סי' עה ס"ג), ואם מציינים לדיני המחודשים יש לציין (סי' עה מחודש ג).
בשאר חלקי הטור יש לציין לפי ד"ה (סי' עב ד"ה ואע"ג) לפי הד"ה הקטן לפי מכון ירושלים – שירת דבורה אם הקטע מתחיל במילים 'ומה שכתב' או 'ומה שכתב רבינו' אין להביא מילים אלו אלא לציין רק את ההמשך.


	ב"ח
	לפי סימן וסעיף - (סי' ח ס"ג), [ולא סק"ג], הכוונה לסעיפי הב"ח, ולא לסעיפי השו"ע השו"ע. ביו"ד יש לציין ד"ה. 

	בדק הבית
	(סי' לד סי"ב). אין צורך לציין שזה בבית יוסף.

	בה"ג
	(הלכות שבת פ"א)

	ביאור הגר"א
	(או"ח סי' שיג אות ד). 

	ביאור הלכה
	(סי' כד ד"ה שנים)

	ברכי יוסף
	(סי' לד ס"ק יג)

	דגול מרבבה
	(סי' שיג ס"ד)

	דרישה/פרישה
	בחו"מ (סי' ח סי"ג) לפי סעיפי הדרישה ופרישה [שהם סעיפי הטור]
ובשאר חלקי הטור (סי' ח ס"ק יג)

	דרכי משה
	(חו"מ/יו"ד סי' לה אות ג)

	דרכי משה הארוך
	בחו"מ (הארוך חו"מ סי' לה ס"ב ד"ה והנה) לפי סעיפי הטור, ובשאר חלקי הטור (הארוך יו"ד סי' לה אות ג ד"ה וזאת) לפי אותיות הדרכ"מ.

	דרך החיים
	(דין מוקצה באוכלין ס"ד)

	הגהות מיימוניות
	(תפילה פ"א אות ט)

	הגהות סמ"ק
	(מצוה ריט הגהה ב) – החלוקה לאותיות מצויה בבר אילן

	חזון איש
	(אהע"ז סי' קל סק"ו)

	חיי אדם
	(ח"ב כלל סב סי"ג)

	יד רמ"ה
	בב"ב לפי הדף והאות. ובסנהדרין וקידושין לפי ד"ה.

	מהרי"ל
	(הל' ספירת העומר)

	מהרש"א
	(שבת מ: ברש"י/בתוס' ד"ה נימא), חידושי הלכות אין לציין, וחדושי אגדות יש לכתוב (ח"א ד"ה אמר)

	מחנה אפרים
	(שומרים סי' כה)

	מנחת חינוך
	(מצוה קפג אות ד) לפי 'מכון ירושלים', ולא לפי די.בי.אס.

	מרדכי
	(פסחים פ"ג רמז תלח). בהל' תפילין, שאין שם סימנים, יש לציין לפי דפי הגמרא

	נודע ביהודה
	(מהדו"ק או"ח / מהדו"ת או"ח  סי' עג)

	סדר רב עמרם גאון
	(הל' סיום התפילה)

	סמ"ג
	(עשין כו) / (לאוין ד)

	סמ"ק
	(מצוה לג)

	ספר העיטור
	(ח"א אות כ כתובות / מאמר ד אחריות דף יח.) חלק ב' מתחיל בשער ראשון–הכשר בשר, ולא בעשרת הדברות

	ספר התרומות
	(שער מד ח"א אות א)

	עבודת הקודש
	(שער ה סי' ח)

	פרי חדש
	(סי' שיג ס"ד) ולא 'סק"ד'

	קובץ שיעורים
	(ח"ב סי' ט אות ז)

	קרבן נתנאל 
	(ביצה פ"ג סי' ט אות ק)

	רא"ש
	(קדושין פ"א סי' ד)

	רבינו ירוחם
	(אדם וחוה נתיב יב חלק טו) / (מישרים נתיב יב ח"ג) 

	רדב"ז – שו"ת
	(ח"ד סי' קיט), ולא: (סי' א' קפט) 

	רמב"ם (ומפרשיו)
	(חמץ ומצה פ"א ה"ג)

	רי"ף (ומפרשיו)
	יש לציין לפי דפי הגמרא. אין לכתוב מדפי הרי"ף או מדה"ר.

	ריא"ף (על עין יעקב)
	יש לכתוב 'ריא"ף (על עין יעקב)' ולא 'רי"ף'

	ר"ן, נמוק"י (ברי"ף)
	לציין כנ"ל ברי"ף. אם אין תוספת בדבריהם אין צורך לכתוב כל פעם, הו"ד בר"ן/נימוקי יוסף

	רשב"א – שו"ת
	(שו"ת ח"ג סי' תקל)

	רש"י שברי"ף
	אין להתייחס אליו כרש"י [ראה במבוא לרי"ף]

	שבלי הלקט
	(סי' כג)

	שדי חמד
	(כללים מערכת מ' כלל קמג אות ו / אסיפת דינים מערכת אישות סי' כט אות לא). במקום שישנה אריכות גדולה יש לכתוב מספרי עמודים

	שלחן ערוך (ומפרשיו)
	(חו"מ סי' ריד סי"ג). יש לכתוב שו"ע ולא מחבר!

	שלחן ערוך הרב
	(או"ח סי' רמב ס"ג / קו"א סי' נ סק"ע)

	שלטי גיבורים
	(יב: אות ב) לפי המיספור החדש של מהדורת 'עוז והדר'. שלה"ג על המרדכי [אין זה ממחבר שלה"ג שעל הרי"ף] יש לציין כן מפורש ולכתוב: שלטי גיבורים על המרדכי (רמז תתז אות יג). וכאשר אין אותיות: על המרדכי (רמז תרנח ד"ה אמר)

	אורים ותומים
	כשמציינים לתומים כותבים ובתומים (סק"ג) הקשה. וכשמציינים לאורים כותבים ובאורים ותומים (אורים סק"ג) כתב

	ר' שמואל שיעורי/חידושי
	שיעורי ר' שמואל (מכות טו. אות תכט) / חידושי ר' שמואל (ב"ק סימן ג)

	ר' שמעון שקאפ
	הגר"ש שקאפ (כתובות סי' מד אות ב)

	שערי יושר
	(שער ז פרק ה / מערכת הקנינים סי' יג)

	תפארת ישראל
	(ברכות פ"ה מ"ו יכין / בועז אות ה)


נספח ג 
סדר הבאת המפרשים

יש להקפיד על סדר הבאת דברי המפרשים, לפי כבודם ותקופתם, לפי הסדר שלהלן.

	שם ספר
	שם המחבר
	לידה
	פטירה

	גאונים:
	 
	 
	 

	שאילתות 
	רב אחאי גאון
	ד'תמ
	ד'תקיב

	הלכות גדולות 
	ר' שמעון מקיירי, או ר' יהודאי גאון
	 
	ד'רפ

	רב סעדיה גאון
	 
	ד'תרמב
	ד'תשב

	רב שרירא גאון
	 
	 
	ד'תשסז

	רב האי גאון
	 
	ד'תרצט
	ד'תשצח

	ראשונים:
	 
	 
	 

	רבינו גרשום 
	 
	ד'תשכ
	ד'תת

	רבינו חננאל 
	 
	ד'תשנ
	ד'תתיד

	רי"ף 
	ר' יצחק אלפאסי
	ד'תשעג
	ד'תתסד

	רש"י 
	ר' שלמה יצחקי
	ד'תת
	ד'תתסה

	הערוך
	ר' נתן ב"ר יחיאל
	ד'תשצ
	ד'תתסו

	מחזור ויטרי 
	ר' יעקב ב"ר שמשון
	 
	ד'תתסה

	ר"י ברצלוני
	 
	 
	ד'תתפ

	ר"י מיגש 
	ר' יוסף בן מאיר
	ד'תתלז
	ד'תתקא

	ריב"א 

חובתו של כל עורך ומבקר במערכת לפעול בהתאם לדרישות המערכת, ולעשות מלאכתו נאמנה בצורה מושלמת ביותר. כפי שאמרו חז"ל (תנא דבי אליהו רבה פט"ו) 'פועל שקיבל מלאכתו של בעל הבית, חובה עליו לעשותה כמו שהוא חפץ בעל הבית. ואם אינו עושה רצונו וחפצו של בעל הבית, עליו הכתוב אומר (ירמיה מח י) 'עושה מלאכת ה' רמיה'.








� לדוגמא, בביאורי השו"ע והרמ"א, כאשר הרמ"א מזכיר דין מסויים שנפסק במקום אחר, לא מתאים לציין כמקור לדין זה היכן הוא נפסק בשו"ע, אלא יש לציין למקורו מהש"ס.


� דוגמאות לכך: 1. ובתחילה העתיק את פסק מהרא"י [תרומת הדשן] וכתב.... 2. לשון הט"ז: ומורי חמי [הב"ח] כתב וכו'. 3. לשון הש"ך: ועיין בתשובת הרב [הרמ"א] סוף סימן ס"ו וכו'.


� סגנון חלק זה יהיה כדלהלן: בסעיף א' יבואר עיקר הדין מלוה על פה ובמלוה בשטר ובמת האב תוך הזמן אם גובים מהיתומים, ושהאומר פרעתי תוך הזמן הוחזק כפרן, ואם בפקדון ושאר חובות אומרים חזקה זו שאין אדם פורע תוך הזמן. בסעיף ב' יבואר דין השבועה בגביית חוב זה מלקוחות ומהלוה עצמו. בסעיפים ג'- ה' יבואר...


� כך: דין כפייה על עשיית בית שער ודלת לאחד מבני החצר / דין כפייה על שאר דברים / גילה דעתו שרוצה בדבר שאין צורך כל כך.


� לדוגמא: ואם הודה שהחזיק נאמן. וכמו שכתב הרמב"ם (טוען ונטען פ"ו ה"ג), שהודאת בעל דין כמאה עדים דמי. 


ואם הודה שהחזיק נאמן. וכמו שכתב הרמב"ם (טוען ונטען פ"ו ה"ג), שהאומר לחבירו 'מנה הלויתיך', וכפר בבית דין ואמר 'לא היו דברים מעולם', ובאו עדים שלוה ממנו מנה ופרעו, והמלוה אומר 'לא נפרעתי' הרי זה חייב לשלם. שכל האומר 'לא לויתי' ובאו עדים שלוה, כאומר 'לא פרעתי', ונמצא שהלוה הודה שלא פרע והעדים מעידים אותו שפרעו, ונאמן בהודאתו יותר מאשר  העדים, שהודאת בעל דין כמאה עדים דמי.


� אפשר לדעת אם זה מהרמ"א או לא, על פי מהדורת מכון ירושלים.


� כגון: עיין ט"ז (סק"ג) מג"א (סק"ב) שהעירו על מה שכתב השו"ע תיבת 'ואפילו'...


� דוגמאות מפרוייקט 'מתיבתא' שעל הש"ס: 1. בתענית (ז.): אָמַר לָהּ רבי יהושע בן חנניא לבת הקיסר, שאלה זו את צריכה לשאול את אָבִיךְ, שגם הוא רָמֵי חַמְרָא – מאחסן את יינו. למעשה רבי יהושע אמר לבת הקיסר, הרי אביך מניח את יינו, בדוגמא שהובאה יש פיתול שמשבש את המכוון, כאילו אמר לה רבי יהושע שיש לה לשאול את אביה את מה ששאלה אותו. 2. ביבמות, 'חמש עשרה נשים פוטרות צרותיהן', אין לכתוב: חֲמֵשׁ עֶשְׂרֵה נָשִׁים שהם עריות פטורות מחליצה ויבום, ולא זו בלבד אלא שפּוֹטְרוֹת צָרוֹתֵיהֶן. צורה זו היא שינוי ממשמעות דברי המשנה, ותוספת חשובה ככל שתהיה אינה יכולה לבוא בגוף דברי המשנה, כביכול בא התנא להורות כאן דין זה.


� לדוגמא: לְמַעוּטֵי דְּרַב. אין לבאר: לְמַעוּטֵי את דינו של רב, דְּאמר רַב, צרת סוטה הרי היא כצרת ערוה. אלא צריך לבאר כך: לְמַעוּטֵי דְּרַב – למעט משיטת רב הסובר שצרת סוטה הרי היא כצרת ערוה.


� לדוגמא: כשכותב המשנ"ב (סי' רח ס"ק פב) עמש"כ השו"ע שם: לא יאכל דבר שברכתו בורא נפשות רבות ודבר שברכתו על העץ ויכלול עמו ג"כ על הגפן ועל פרי הגפן מספק. וכתב המשנ"ב: דלא אמרינן סברא זו רק 'לענין לכתחלה דהיינו שישתה משקה זו ויסמוך' לענין ברכה אחרונה על סמך שיכלול אח"כ בתוכה שום תוספת, אבל לענין דיעבד דהיינו שכבר שתה משקה שיש לו ספק מוטב שיכלול בתוכה ממה שישאר בלי ברכה אחרונה כלל. וברור שכוונתו בריש דבריו להסביר מה האופן של הלכתחילה, והוא 'לשתות ולסמוך'. ולכן אין לערבב דבריו ולבאר: רק לענין לכתחלה, דהיינו שלא ישתה משקה זו המסופק ויסמוך לענין ברכה אחרונה על סמך וכו', דעפ"ז ההסבר היא מה 'אין לעשות', והרי לא זה הוא רוח דבריו.


� עם זאת, במקום שהמשך הפסוק עדיין קשור לאותו ענין, עדיף לכתוב וגו' לאחר ההשלמה.


� לדוגמא: 'שלשת החדשים הראשונים לעיבורה, יש שכתבו שאין הבדיקה עולה לה, ומכל מקום לכתחילה ראוי שתבדוק בהם [שבט הלוי], ויש שכתבו שאף לכתחילה אינה צריכה לבדוק [לבושי עז], ויש מי שכתב שצריכה לבדוק ומועילים לה להחזיקה שאינה רומ"ת [קנה בושם]'.








